text:
Á samkomu á Hotel Hafnia hósdagin fingu 23 heilsustarvsfólk prógv sum demenssamskiparar. Frammanundan høvdu nýklaktu samskipararnir í demens lagt fram verkætlanir, sum teir hava arbeitt við. Starvsfólkini fóru undir útbúgvingina fyri fýra mánaðum síðani, skrivar Tórshavnar kommuna á heimasíðu síni.
Flestu samskipararnir starvast hjá Heilsu- og umsorganartænastuni, og so hava starvsfólk í kommunusamstørvunum á eldraøkinum kring landið og starvsfólk á Landssjúkrahúsinum eisini tikið útbúgvingina.
Til prógvhandanina ynskti Annika Olsen, borgarstjóri, øllum til lukku við útbúgvingini, sum styrkir førleikar til tvørfakliga samstarvið við læknar og onnur starvsfólk.


c: text/html

text:
Vakrar dreymar
Eg eigi vakrar dreymar
Um ta ríku verð
Eg takki fyri lívið
Mær varð givið her
Sum systrar og beiggjar
Góð vit eru við
Eru hesar oyggjar
Sum liggja lið um lið
Tær rópa
Kom, kom, kom
Niðan fjøll út á fjørð
Hoyr fuglarnar syngja um lívið á jørð
Áin hon teskar og blóman so frí
Fyllir títt sinni av ríkari tíð
Mín vinur sært tú landið og møguleikar her
Á, um eg vinni heimin, tað dýrasta sum er
Í hjarta mínum kenslur, alt eg fekk og sá
Og síggi eg tað sama í tínum eygnabrá
Tað sigur kom, kom, kom; stevnið frítt avstað
Lívið er ein gáva; vit eiga hendan dag
Úr sjónum hetta landið, okkum givið varð
Frítt tað ert í Føroyum og gott hjá tær og mær
------
Karin
Kavin var júst bráðnaður, og sólin hugdi fram,
tann dagin, lítla Karin ein ring á vegnum fann,
ein ring við eini perlu, hon glað til húsa rann,
og mamma segði: Karin góða, hvør man eiga hann?
Karin spurdi genturnar og konur har umkring,
men eingin kundi kennast við henda vakra ring
við tí dýru perlu, sum hon á vári fann,
so mamman helt, Karin nú kundi eiga hann.
Stolt og ovurfegin við ringi Karin gekk
á tumlinum, og onkuntíð í hálsbandi hann hekk,
mamman segði: Karin góða, goym nú ringin væl,
tí tá tú verður størri, á ringfingur hann skal.
Tá Karin fylti seytjan, tá kom eitt fólk á gátt,
ein lítil gomul kona, og hárið tað var grátt,
hon segði: Góða genta, tú onga gávu fær,
í tíggju ár tú borið hevur gullringin hjá mær.
Eg einki vildi siga, tá tú ein dagin stóð
í gongini og spurdi meg so fitt og eygagóð
tú vísti mær á ringin, í tínum lógva lá,
men eisini dýrar perlur eg í tínum eygum sá.
Tú kanst leita víða eftir gulli, um tú vilt,
og savna alskyns prýði, stás og annað gylt,
tó ikki alt, sum glitrar, er eydnan her í verð,
men lívið er ein dýrgripur, vit sjálvi evna her.
------
10 bibbur
10 bibbur gingu ein túr, gingu ein túr, gingu ein túr
Men tann eina bibban var súr, ein lítil tá var súr
Vit tíma ikki at fylgjast við tær, fylgjast við tær, fylgjast við tær
Fær tú heim og vaska tær, søgdu allar tær
Veitst hvat ið hendi tá, hvat segði tá, tann lítla tá
Um eg heim til húsa má, tit koma aftaná
Og so fóru allar tær, allar tær, til gongu har
Og tær fóru hosum úr og ongin tá var súr
------
Vit orka
Eg havi roynt at siga tað púra greitt og klárt
At oyðsla og at dálka tað er nakað lort
Men tað gongur nokkso illa
at fáa onnur at spara
Vit brúka nógva orku vit brúka nógvan streym
Vit kunnu broyta Føroyar, vit hava øll ein dreym
Men tað gongur nokkso illa
at fáa onnur at læra
Hvat skulu vit brúka meira av
Jú, brúka vit og skil
Tað er nakað vit kunnu oyðsla av
Tað er, ja tað er, ja tað er vit og skil
Frískir vindar strúka og ælið kennist vátt
Vatnið gevur orku og sólin nýggjan mátt
Vit kenna lívið streyma
og í ungum hjørtum er gleði
Vit tendra og vit sløkkja sum dagur og sum nátt
Brimið slær í klettin úr havið stígur brátt
Ljósið sum í allar tíðir
gevur okkum megi
------
Kalla meg Babe
Spyr meg ei um søgu
Ei um fólksløg á jørð
Eri púra blonk í máli
Í rokning eiðasør
Eg kenni ei Evropa
Og Føroyar illa nokk
Eg skrivi sum ein kráka
eg eri nummar sjokk
Eg tími ikki skúlan
Foreldur eru tóm
Útvarpið er rotið,
har er eingin vón
Systkin eru strævin
Eg fái andaneyð
Millum mínar vinir
eri eg okey
Eg kann syngja og dansa og liva so feitt
Millum vinir eri eg nummar eitt
Eg sjálv eri sakin, totalt up to date
í nýggjasta móta
tey kalla meg Babe
Um kvøldarnar eg kjatti
Har eg eri kend
Um mangt og hvat eg frætti
Hvat er in og hvat er trend
Hvat hittar og hvat rular
Hvør er kul, og hvat er hot
Hvat rokkar og hvat rular
Og hvat er megagott
------
Líkagóð
Tað eru nógv í flokkinum, sum eru nokkso vill.
Í skúlanum tey halda gang og sita ikki still.
Tey prika teg í nakkan og gera løgin ljóð.
Og so sigur lærarin: Øll eru líkagóð!
Smæra er so smæðin, hon ofta toyggið fær.
Eli kann forsova seg í viku ella tvær.
Rúna ræðist dreingir, hon rodnar og gerst flov,
og so sigur lærarin: Øll eru líkagóð!
Brúsi hatar brúsuna, og Poula pyntar seg.
Av sveitta og perfumu ofta luktar langan veg.
Fía hevur frøknur, veit alt og er so fró.
Og so sigur lærarin: Øll eru líkagóð!
Olli skilur onki, Kristina er so klók.
Baldur hevur lisið manga stóra, tjúkka bók.
Dávur hann er dovin, men hann dugir tó,
og so sigur lærarin: Øll eru líkagóð!
Børn, ið brúka brillur, myrkhærd ella bleik,
plússað høvd og purlur, miðal, kløn og feit.
Í bláum og í brúnum eygum er ein glóð,
og so sigur lærarin: Øll eru líkagóð!
Tað er ein fínur flokkur, sum eg gangi í.
Øll eru líka løgin, spyr meg ikki hví.
Lærarin hann sigur, í skúlanum er lóg.
Øll eru nakað serligt, øll eru líkagóð!
Eru líkagóð!
------
Eitt hitt
Har úti segði vindurin vetrinum farvæl.
Hann leikti og gav íblástur til sang og gittarspæl
Av ungum varrum duttu orð, frá hjartanum eitt lag.
Lat heimin geva pláss til øll og kærleika hvønn dag.
Pápin spurdi dreingin, hvør átti hendan song.
Hvør skrivaði tey orðini, tey elska vildi mong.
Og mamman sat í stovuni og hugdi út á vág.
Hon murra kundi sangin, hann fremst í huga lá.
Í hjartanum ein sangur á varrunum eitt.
Lat heimin geva pláss til øll og kærleika hvønn dag.
Drongurin hann vandi nógv, í studio fekk tíð.
Lagið, tað var givið út, tað fór um bygd og bý.
Sangurin fekk veingir, um landið var eitt hitt.
Tey hvítu kundu syngja við og eisini svørt og litt.
Í hjartanum ein sangur, á varrunum eitt lag.
Lat heimin geva pláss til øll og kærleika hvønn dag.
Tá foretin helt talu, milliónir lýddu á.
Tá samrøðan hon var liðug, ein sangur hoyrdist tá
Børn í øllum aldri sum sungu sama lag.
Lat heimin geva pláss til øll og kærleika hvønn dag.
------
Hon er omma mín
Ommur siga søgur og bjóða børnum bomm.
Mín hon snakkar mest um Harley Davidson.
Á síni motorsúkklu buldrar hon framvið.
Og børnini tey siga, hon er einki ommulig
Men /: hon er omma mín :/
Gamlir menn teir tosa um útróður og jørð.
Abbi mín keypti sær eitt trummusett í fjør.
Eisini ein gittar, hann smíða vil eitt hitt.
Og børnini tey siga, tað er einki abbaligt.
Men /: hann er abbi mín :/
Mammur vaska klæði og baka onkuntíð.
Tá vit sparka fótbólt, mamma vil uppí.
Hon rópar og hon skumpar, er nokk so ógvislig
Og børnini tey siga, hon er einki mammulig
Men /: hon er mamma mín :/
Nógvir pápar fiska, pápi byggir um.
Kjallarin skal verða akvarium.
Gongur millum krabbar, fluguskáp og blikk.
Og børnini tey siga, tað er einki pápaligt.
Men /: hann er pápi mín :/
------
Bilurin hjá okkum
Bilurin hjá okkum var í bløðunum í gjár.
19.000 krónur, hann er 23 ár.
Spildurnýggjar viskarar og tvey reservahjul.
Bilurin er reyður, tann eina hurðin gul.
Bilurin hjá okkum var ofta fyrr til sýn.
Politistarnir í býnum kenna allir pápa mín.
So snakka teir um útstøtið, um ljós og róðurslør.
Eg haldi ikki pápi, hann kann vera ein og hvør.
Bilurin hjá okkum hann steðgar upp viðhvørt.
Pápi hevur sjálvur nýggjar nummarplátur gjørt.
Lummalyktir framman og aftan endurskin.
Ein dunk vit hava standandi, mangla vit bensin.
Frá bilinum hjá okkum kemur gangur og nógv os.
Og mamma mín hon sigur, hann er blivin fólkatos.
Og børnini í býnum hava mangan bilin elt.
Eg vóni ikki, at pápi okkar fína bil fær selt.
Bilurin hjá okkum var í bløðunum o.s.fr.
------
Hundur mín Kingoson
Í morgun eg við hundinum fór djóralæknan til.
Kingoson er gamal og hevur mist sítt skil.
Hann hoyrir ikki postboðið, kettur fáa frið,
tá hann tekur móti mær, ei halin letur við.
Djóralæknin spurdi um aldur og um kost.
Um hann hyggur eftir tíkum og dámar Pedda Post.
Frá baklabba til snúta kannaður hann varð,
læknin gav sær góða tíð, so kom hetta svar.
Hundur tín er gamal, hevur gikt og nýrastein,
men á Argjum er júst opnað eitt djóraellisheim.
Útfyll hesi pappír, og hundur tín fær song.
Eg haldi ikki bíðitíðin, hon kann vera long.
Eg aftur fór til húsa og Kingoson við mær,
og tríggjar vikur seinni á ellisheim hann bar.
Mín gamli, sløvi vinur við labbanum nú kom.
Eg vitji teg hvønn sunnudag, mín góði Kingoson.
Nei, ikki skal eg gloyma teg, besti vinur mín.
Og eisini onkran seinnapart, eg hyggi inn til tín.
So ganga vit ein góðan túr og minnast farna tíð.
Tá vit spældu bólt á bønum og beistaðust í líð
------
Finn
Finn hevur stolið ein slikkipinn
Men tað er ikki loyvt at stjala
Tí tá ið man tekur ein slikkipinn
So skal mann jú eisini betala
Nú hevur hann goymt seg, hvar er Finn
Hví er hann ei saman við vinum
Hann krógvar seg og ongin sleppur inn
Hann er bangin fyri politinum
Finn Finn Finn kunnu vit koma inn
Ella kom kom kom út at spæla
Tú skalt leggja aftur tín slikkipinn
Og ongantíð aftur stjala
Finn Finn Finn kunnu vit koma inn
Ella kom kom kom út at spæla
Tú skalt leggja aftur tín slikkipinn
Og ongantíð aftur stjala
Og ongantíð aftur stjala
Og ongantíð aftur stjala
------
Ynskifløskan
Eg havi savnað fløskur eitt ótal er av teim
Tær rekast um alt landið og einaferð var ein
Hon sjáldsom var av liti av glasi og av skap
Og á tí runda hálsinum ein løgin proppur sat
Eg tók ta góðu fløsku upp í mína hond
Og tá eg rykti proppin av til sjóndar kom ein ond
Á, takk tú góða barnið tú bjargað hevur mær
Ynskir trý tú eigur eg alt kann geva tær
Skal eg velja súkklu ella skjótan hest
Eitt teppi sum kann flúgva, hvat tørvar mær nú mest
At duga væl at rokna, at síggja babba meir
At ongin aftur argar, mín hundur ikki doyr
Nei, ei er lætt at vita, hvat skal eg ynskja mær
Um friður er í heiminum, og trygt hjá mær og tær
Um ynski eitt er eftir, lat onkran fáa tað
Sum er í neyð og vónar, at fáa hjálp í dag
------
Minnist tú
Minnist tú tá vit í fyrsta klassa fóru
Vit stóðu har í garðinum millum øll tey stóru
Vit runnu glað og róptu og onkur spældi býtt
Alt var tá so spennandi og fyri okkum nýtt
Túsund ting at læra, bókstavir og tøl
Hundrað góðir sangir og fleiri stuttlig spøl
Tað eru nógvar løtur, um eg kundi talt
Vininir í skúlanum eru næstan alt
Vit hava góðar tímar men strævið eisini er
Men so ringir klokkan aftur út í fríkvarter
At gera okkurt annað at sparka hoppa band
Ella bara hvíla seg og lesa Anders And
Túsund ting at læra, bókstavir og tøl
Hundrað góðir sangir og fleiri stuttlig spøl
Tað eru nógvar løtur, um eg kundi talt
Vininir í skúlanum eru næstan alt
Minnist tú í klassaveitslum tá vit fegin sungu
Árini tey ganga, skjótt eru vit tey ungu
Hanga út við vinum við buksum niður á reyv
Práta enn um skúlan og hvat av okkum bleiv
------
Vov vov
Eg gangi runt í býnum sum eitt ólukkudýr
Í skrellispannini er bert papír
Eg kenni ikki pápa mín eg veit hann eitur Per
Eg veit heldur ikki hvør mamma mín er
Eg eri ein hundur og eg eiti Snar
Góðu tit øll hjálpið nú mær
Vov vov vov vov vov vov vov vov
Vov vov vov vov vov vov vov
Tað kemur ein maður og tekur meg við
Koyrir meg í ein stóran bil
Hann startaði motorin og koyrdi avstað
Hvar fara vit kanst tú siga mær tað
Vit fóru inn í eitt hús, har lá ein lítil mús
nógvir hundar og bølamyrkt
tá vit komu inn bleiv tað púra kvirt
Eg bleiv koyrdur inn í eitt búr, aftan fyri ein múr
Nógvir hundar og bølamyrkt
Tá vit komu inn bleiv tað púra hvirt
Eg eri ein hundur og eg eiti Snar
Góðu tit øll hjálpið nú mær
Vov vov o.s.fr.
------
Túsund smíl
Fólk við hesar strendur
gloyma klokkutíð.
Tá sól á himli stendur
hægstu summartíð.
Børn í hesum landi
gloyma tíð og stað.
Spæla frítt á sandi
og millum húsa glað.
Jørðin hon melur
um sólina á ferð.
Tað er best í Føroyum,
tá sól og summar er.
Liva nú í løtuni
gloyma songartíð.
Barnaspøl á gøtuni,
í haganum og líð.
Túsund smíl vit fáa,
Hvar bleiv tíðin av?
Í vøkrum sólarroða
fer dagurin í kav.
Jørðin hon melur..........
------
Vera
Vera hon er vell, ja, Vera hon er vell.
Tað hevur hon altíð verið.
Og tí er tað gott, ja tí er tað gott,
At vit nú vinkonur eru.
Vera hon er smart, ja, Vera hon er smart.
Vit herma allar eftir henni.
Eg eri tí so glað, eg eri tí so glað,
At eg hana so væl kenni
Ongin er sum hon,
ongin er sum hon.
Tá ið vit klandrast, havi eg gron
Vera hon er pen, ja, Vera er pen.
Og kanska eitt sindur forherðað.
Men tað man vera gott, tað man vera gott.
Gott at vera Vera
Vera hon er klók, Vera hon er klók.
Hon vil tí bestemma tað mesta.
Men tó haldi eg, tó so haldi eg,
at Vera er tann allarbesta.
Vera hon er frí, Vera hon er frí.
Allarbest at dansa og syngja.
So spyr meg ikki hví, spyr meg ikki hví.
Hon biður meg vitja ella ringja
------
Abbabeiggi
Tað kom ein fínur maður til okkara í gjár
í hatti og í sólbrillum við stórari sigar.
Í oyrunum, á fingrunum, í smílinum var gull.
Ikki hyggja so, segði mamma loyndarfull.
Sum ungur fór at sigla, og eingin Jói sá.
Tá langabbi var níti, kom bræv úr USA.
Øll prátaðu um Joi, um hansar dollargrín.
Nú situr hann í stovuni, abbabeiggi mín.
Hoyr, mín lítli vinur, if you come with me,
Í Amerka, is so much, tú burdi see.
I have my egna flogfar og seglskip very fine,
Ramblerbilin kennir tú, tann verksmiðjan is mine.
Við hús I have a swimmingpool, no children, onga wife.
Too busy var at giftast, I have a pragtfult life.
Tá eg fór til songar, ei blund í eygað fekk.
Eg spældi film í Hollywood, í Disneyworld eg gekk.
At grava eftir gulli við abbabeiggja má.
Rúmdarferð til mánan, eg skal til USA.

robotstxt: allowed

filter: keep


text:
Verður hugt eftir, hvussu útbúgvingarstigið er kring landið, sæst eitt sera týðiligt mynstur: Føroyar eru mestsum í trimum deildum.
Fyri Norðoyggjar, Eysturoy, Norðstreym og Vágar er myndin so at siga júst tann sama, tvs. har er sama býtið býti millum útbúgvingarstigini:
- 38-39%, ið bert hava fólkaskúla umframt møgulig stutt skeið,
- 38-39%, ið hava miðnáms- og yrkisútbúgvingar,
- 20-22%, ið hava miðhøgar útbúgvingar (á bachelorstigi o.l.), og
- 2-3%, ið hava hægri útbúgvingar (á master- og kandidatstigi).
Hægstu útbúgvingarstigið eru ikki óvæntað í Suðurstreymi. Har eru nógv flest við hægstu útbúgvingunum (8%), og somuleiðis við miðhøgu útbúgvingunum (26%).
Samstundis hevur Suðurstreym tann minsta partin av teimum, ið bert hava fólkaskúla umframt møgulig stutt skeið, 29%, ið er eini 10% minni enn í Norðoyggjum, Eysturoy, Norðstreymi og Vágum, og eini 20% minni enn í Sandoy og Suðuroy.
Lægsta útbúgvingarstigið er í Sandoy og Suðuroy, sum serliga skilja seg frá øllum hinum Føroyum, við at tað eru nógv flest har (heili 46-49%), ið bert hava fólkaskúla umframt møgulig stutt skeið, og samsvarandi fægst við miðnáms- og yrkisútbúgvingum, miðhøgum og hægri útbúgvingum.


text:
Advokatyrki
Umboðandi seljaran
Húsasøla
- Umboðandi seljarans áhugamál fevnir arbeiðið um:
Fyrireiking og útbjóðing:
- Gera avtalu um søluhátt, fastan prís, aktiónssølu, minsta prís, hægsta boð.
- Lýsa húsini, hvørjum standi tey eru í, og um avmarkingar ella treytir eru.
- Áseta yvirtøkudagin við atliti at útreiðslum, rentum, trygging v.m.
- Meta um søluprís.
- Marknaðarføra húsini, upplýsa um húsini og treytir fyri sølu.
- Taka móti keypsboðum og tryggja, at fíggingin er í lagi.
- Taka móti endaligum keypsboði.
Tá søluavtalan skal nágreiniliggerast og skeyti skal skrivast:
- Lýsa ognina sum seld verður, fíggjarviðurskiftir og hvat fylgir við søluni.
- Taka hædd fyri manglum, ábyrgdarfráskriving fyri fjaldar manglar.
- Áseta hvør rætti yvirtøkudagurin er.
- Áseta møguligan rentukostnað til keypspeningurin verður goldin.
- Áseta býti av kostnaði fyri gerð av avtalu, skeyti og tinglýsing.
- Tryggja at fíggingin er í lagi, tá undirskrivað verður.


text:
NemID er ein trygdarloysn, sum felagið Nets DanID A/S hevur ment, og sum føroysku peningastovnarnir í felag hava valt til føroysku netbankarnar.
At taka við tær
NemID er lætt at taka við tær og brúka til at rita inn í Netbankan á øllum teldum og teldlum. Við NemID er Netbankin ikki tengdur at einstakari teldu, og tú kanst rita inn nær og hvar sum helst. Tað einasta, sum krevst, er at tú hevur lyklakortið hjá tær.
Ein trygg loysn
NemID er bygt upp um nakað, sum tú veitst, og nakað, sum tú hevur. tvs. atgongdarkotan, sum bara tú veitst, og lyklakortið, sum bara tú hevur. Hetta merkir, at møguligir teldusníkar skulu ikki bara hava fatur á atgongdarkotuni hjá tær, men eisini lyklakortinum, fyri at koma inn í Netbankan.
Tískil er Netbankin tryggari við NemID enn við øðrum loysnum, sum eitt nú bert brúka loyniorð.
Hvør er aftan fyri NemID loysnina?
Nets DanID er eitt virki í Nets samtakinum. Nets stendur eisini aftan fyri aðrar skipanir, eitt nú Dankort og BetalingsService.
Keyp av lyklavísara
Tú kanst keypa tín egna lyklavísara her.
Les meira um NemID á donsku heimasíðuni nemid.nu


text:
Campingtúr í Vestmanna 7 & 8 juli 2012
So eru vit um at verða komin uppá pláss her í Vestmanna Camping
Sera gott veður Gudmundur fann beinanvegin onkran at spæla við
Spaseritúr inn í býin :o) her er Fjarðastevna við kappróðri og tivoli
Maibritt og Jón á vitjan, Jón lærir Gudmund gand :o)
Bensinstøðin er beint hinumeðin vegin, so nú eru rundstykkir á skránni :o)
Flottur Íslenskur campingbilur
Eitt fínt campingpláss :o)
Og so stórur handil beint við, hvar man fær so at siga alt
Hanna og Laila tosa saman
Her ber væl til við telti so Andrass tað er bara at pakkað bilin og drøna til
Vestmanna :o)
Mega gott veður
Camping-prát
Ís má man hava í so góðum veðri
Mittastu húsini eru tey hjá forældrunum hjá Jón, beint yvirav campingplássinum
Sunnudagin kl 17:30 fóru vit avstað aftur, ein sera góður túrur í góðum veðri


text:
Framsýning um ”Hvat er natúrligt?”
Hóskvøldið 26. juli 2012 verður fernisering av slóðbrótandi vísinda- og listarligari framsýning í hølunum hjá Østrøm á Skálatrøð. Framsýningin, sum hevur fingið heitið: ”Hvat er natúrligt?”, tvinnir altjóða gransking saman við føroyskari og norðurlendskari list í eini roynd at lýsa samkynd- og tvíkyndleika millum norðurlendsk djór. Hetta er ein roynd at gera føroyingar varugar við, at samkyndleiki er eins natúrligt millum djór sum millum menniskju, og at samkyndleiki ikki er so óvanligt í náttúruni, sum vit søguliga hava havt lyndi til at hildið.
Umframt fleiri grønlendsk og íslendsk listafólk, vera hesi føroysku listafólkini við á framsýningini: Aggi Ásgerð Ásgeirsdóttir, Astrid Maria McDonald, Beinta av Reyni, Brandur Patursson, Ditte Joensen, Eivind í Gongini, Hanni Bjartalíð, Heiðrikkur á Heygun, Hansina Iversen, Marianna Mørkøre, Marius Listamaður, Nerf Herdis Jakobsen, Jóhan Martin Christiansen, Rannvá Holm Mortensen og Petur Pólson.
Amerikanski doktarin í mannfrøði, Mariah Schug, tekur sær av vísindaliga partinum, ið byggir á líknandi framsýning, sum hon hevur sett upp í New York.
Framsýningin er almenn og ókeypis at vitja allar Ólavsøkudagarnar. Framsýningin verður eisini opin allan august mánað soleiðis, at framhaldsdeildir og miðnámsskúlar fáa høvi at vísa næmingum framsýningina, tá skúlarnir byrja aftur. Umframt framsýningina, kunnu næmingarnir fáa stutta framløga frá føroyskum samkyndum, ið siga frá, hvussu tað er at vera samkyndur føroyingur í 2012. Tey ungu fáa eisini høvi at seta spurningar.
LGBT Føroyar, ið er rørsla fyri samkynd, tvíkynd og transpersónar í Føroyar, skipar fyri øllum tiltøkunum við stuðli frá og í samstarvi við Tórshavnar kommunu, Mentarnargrunni Landsins og Nordisk Kulturfond.
English:
Diversity of the North is the name of the new educational exhibit by LGBT Faroe Islands. The exhibit will include artistic representations and scientific descriptions of Nordic animals that engage in homosexual and bisexual behaviours. The aim is to challenge the oversimplified definitions of “natural” sexual behaviour, and thereby increase tolerance for and support of the local LGBT population.
The exhibition is sponsored by the Nordic Cultural Foundation


text:
Søga Týsklands
Ríkið Karlamagnusar fór sundur í mong smá fúrstadømi, tá ið hann doyði í 814. Miðevropa og Vesturevropa vóru illa plágað av víkingum, sum herjaðu og rændu, og um somu tíð floymdu ungarnar eisini inn yvir Evropa. Tað tóktist, sum kundi eingin steðga teimum. Otto Mikli (23. november 912 – 7. mai 973) gjørdist kongur í Týsklandi í 936. Í 955 sigraði hann á ungarum í bardaganum við ánna Lech í Suðurtýsklandi. Teir flýddu og hóttu ikki longur Vesturevropa. Sigurin gav honum so stóran myndugleika, at pávin krýndi hann til keisara í 962. Tá varð týska-rómverska keisaraveldið stovnað. Hetta ríkið varir til 1806, tá Napoléon 1. (15. august 1769 – 5. mai 1821), keisari í Fraklandi, vinnur á ríkinum.
Tá ið napoleonskríggini vóru av í 1815, vóru mangir týskarar, sum vildu hava eitt sameint Týskland. At sissa teir var ein leyslig ríkjasamgonga stovnað. Royndirnar at savna Týskland í 1848 miseydnaðust. Í 1861 gjørdist Wilhelm 1. (22. mars 1797 – 9. mars 1888) kongur í Proyslandi, størsta týska ríkinum. Fremsti politikari hansara, Otto von Bismarck (1. apríl 1815 – 30. juli 1898), var sannførdur um, at skuldi Týskland verða savnað við proysum á odda, slapst ikki undan kríggi. Í 1864 leyp hann á Danmark og í 1866 Eysturríki og vann á báðum, og Proysland fekk stór landøki. Síðan royndi hann at vinna norðurtýskarar í sín part við eini frílyntari stjórnarskipanarlóg. Í 1870 eggjaði hann franska keisaranum Napoleoni 3. (20. apríl 1808 – 9. januar 1873) at bjóða Proyslandi av í kríggi. Týsku herdeildirnar vunnu lættliga á fraklendingum. Teir tóku Napoleon fanga og løgdu landslutir í Eysturfraklandi undir seg. Í 1871 útnevndi Bismarck Wilhelm kong til týskan keisara.
Týskland byrjaði annað verðins kríggi (1939-1945) - seinni heimsbardagi kom í av ætlanum Hitlers at leggja onnur lond undir Týskland. Týskland gav seg treytaleyst undir teir sameindu 8. mai 1945. Eitt eftirlitsráð undir herovastunum hjá teimum trimum sterkastu sigursveldunum Eisenhower (USA), Montgomery (Bretland) og Sjukov (Sovjetsamveldið) tók valdið í Týsklandi. Týskland varð síðan býtt í fýra hersetingarøki, og USA, Bretland, Frakland og Sovjetsamveldið stýrdu hvør sínum øki. Eftir at teir fýra sigursharrarnir, Stóra Bretland, Frakland, USA og Sovjetsamveldið ikki kundu sameinast um framtíðina hjá Týsklandi, vórðu Lýðveldini Vesturtýskland og Eysturtýskland stovnað. Dagsins Týskland varð til, tá londini Vesturtýskland og Eysturtýskland vórðu sameind 3. oktober 1990.


text:
Kendi norski sangarin Hans Inge Fagervik kemur til Føroya í september. Tað er Blái Krossur, sum hevur fingið vitjanina í lag. Endamálið við vitjanini er at upplýsa miðnámsskúlanæmingum um vandan við rúsevnum. Somuleiðis kemur Hans Inge at hava eina almenna konsert, meðan hann er í Føroyum.
Hans Inge Fagervik kemur til Føroya 12. september. Á síni Føroyaferð kemur Hans Inge at vitja fleiri miðnámsskúlar, umframt at hann eisini verður í ungdómshúsinum á Toftum og fer at hava eina almenna konsert í Løkshøll í Runavík fríggjakvøldið 16. september.
Hans Inge Fagervik er ikki heilt ókendur í Føroyum. Um øll kanska ikki kenna hann av navni, so hava flestu føroyingar hoyrt sangir hjá norska yrkjaranum og sangaranum, sum javnan eru at hoyra í útvarpinum. Kendasti sangurin hjá Hans Inge man vera "Marita", sum er um eina gentu við rústrupulleikum, og sum seinni doyr. Sangurin er umsettur til føroyskt og hevur navnið "Maria".
Umframt at nýta síni tónlistarligu evni hevur Hans Inge Fagervik í fleiri ár verið virkin innan fyribyrgjandi arbeiði í Noregi. Umvegis felagskapin "Marita-stiftelsen" hevur hann skipað fyri ymiskum fyribyrgjandi tiltøkum. Eitt av hesum tiltøkum er tónleika-átakið "Rock mot Rus", sum Hans Inge fer at framføra fyri føroyskum miðnámsskúlanæmingum.
Almenna konsert í Leikshøll.
Hans Inge endar Føroyavitjanina á hesum sinni við almennari konsert í Løkshøll fríggjakvøldið 16. september kl. 20.00, tá hann ferð at framføra fleiri av hansara kendu sangum, eitt nú "Marita" og Tummasar sangur". Konsertin kostar kr. 150 og fáast atgongumerkir í FAST handlunum kring landi.


text:
Nina Malinovski (f. 1951) er danskur rithøvundur. Hon er dóttir kenda yrkjaran, Ivan Malinovski. Sjálv hevði hon ongar ætlanir um at gerast rithøvundur, men tá ið hon sum 21 ára gomul á fyrsta sinni las Edith Sødergran, setti hon sær fyri at gerast høvundur. Hon gav út sítt fyrsta yrkingasavn í 1981. Hon er útbúgvin filmsritahøvundur frá Statens Filmsskole. Nina hevur verið fleiri ferðir í Føroyum. Yrkingarnar, sum standa í Vencili eru týddar, tá ið Nina var í Føroyum og vitjaði til bókadagarnar í 2013.
Tekstir í Vencili
Sjey yrkingar. Nr. 15/2015, s. 71-77.


text:
Billán2
Ætlar tú at keypa bil?
'Lyklaklár fígging'
Bilfíggingin í Eik er kappingarfør við bilfígging annars, og við allari fígging á einum stað, hevur tú betri yvirlit yvir títt samlaða fíggjarlív.
Er talan um ein nýggjan bil, er neyðugt við einari eginfígging á 20%. Jú størri tín eginfígging er, jú bíligari er lánið. Harafturat má bilurin vera fult tryggjaður, um hann er veittur sum trygd fyri láninum.
Í hesum sambandi skal lántakari og tryggingartakari verða hin sami.
Fyri at Eik kann viðgera umsókn til billán, skulu hesar upplýsingar fyriliggja: keypsprísur, merki, slag, árgangur, stell nr., skrásetingarnr.
Rentan á billáninum er broytilig og verður m.a. sett eftir, hvussu stórt útgjaldið er.
Sí kostnaðin fyri at stovna Billán.
Afturgjaldstíð
Afturgjaldstíðin fyri ein nýggjan bil er mesta lagi sjey ár. Er talan t.d. um ein 2 ára gamlan bil, er afturgjaldstíðin í mesta lagi fimm ár.
Tak niður
Bílegg
Ynskir tú hetta lánið? Set teg í samband við okkum, og vit vegleiða tær.


text:
Myndir frá rundvísing tann 19.mai 2013
Hóast umbyggingin ikki er liðug, so varð skipað fyri rundvísing hvítusunnudag. Fólk vóru glað um møguleikan at sleppa at síggja hvussu langt áleiðis arbeiðið er komið.
Vit møttust í Posthúskjallaranum kl. 18 til eina stutta andakt. Síðan gekk leiðin niðan í Tósgøtu. Nýggja inngongdin er ikki liðug enn, so vit nýttu inngongdina í gamla herberginum í N. Winthersgøtu.
Í salinum er hægri til loftið enn frammanundan, og tað ger hølini meira rúmlig. Fólk lótu væl at. Í stálbjálkanum, ið ber plattin, eru sett vindeygu, og geva hesi eitt gott ljós niður í salin. Nógvar viðmerkingar vóru um gamla veggin, ið ætlanin er at varðveita.
Enn er eingin hiti í bygninginum, og tí var gott við einum drekkamunni.
Tappurnar upp á 2. hædd eru nú stoyptar. Komin upp, ber til at fara beint út á plattin, har flísar eru lagdar. Her verður gott og hugnaligt at hava úti tiltøk.
Salurin á 2. hædd er nakað fyri seg. Her er høgt til loftið og vítt til veggja. Sostatt koma vit at hava framúr góðar umstøður.
Stórur áhugi var fyri at síggja køkin, og nógvir spurningar vóru til køksinnrætting v.m.
Á 3. hædd eru 2 skrivstovur/fundarhøli. Myndin er tikin, har sum lyftan kemur upp á 3.hædd.


text:
Ingi Samuelsen
13.09.2016 - 13:48
Ítróttur > Ítróttur > Svimjing
Heldur ikki í 100 metra kappingini eydnaðist tað einasta føroyska luttakaranum á Paralympisku leikunum at gera seg galdandi.
Krista Mørkøre hevur júst svomið fyrsta riðil í innleiðandi kappingunum í 100 metra frí. Krista kom á mál sum nummar seks í sínum riðili við tíðini 1:12,34, sum er nakað væl seinni enn tíðin, hon var tilmeldað við, nevniliga 1:08,49.
Tað verður sostatt ikki talan um víðari luttøku fyri hennara viðkomandi.
Nú er bert kappingin á 400 metrum eftir. Innleiðandi riðlarnir í hesi kappingini vera hósdagin.


text:
Fríggjadagin 30. oktober fara vit til Nólsoyar við Seturstokinum. Hetta er eitt tiltak, har fólk av Fróðskaparsetrinum fara út á skúlar við verkstovum og mentanarligum tiltøkum. Vit verða í Nólsoyar skúla.
Við í tiltakinum í Nólsoy verða umframt Nólsoyar skúli eisini Velbastaðar skúli, Kaldbaks skúli og Frískúlin í Havn. Tiltakið vendir sær til miðdeild og hádeild, t.v.s. frá uml. 4 fl. og uppeftir.
Við “Seturstokinum” eru starvsfólk og lesandi á Fróðskaparsetrinum, og evnini verða rættiliga fjølbroytt, bæði innan náttúruvísindi og hugvísindi. Eisini framførir Rógvi Dam einmansleik um happing.
Fyrraparturin verður skipaður við verkstovum. Seinnaparturin byrjar við við einmansleiki um happing, sum er ætlaður skúlabørnum. Síðan verður farið undir onnur tiltøk, har bæði smærri børn og vaksin eru sera vælkomin.
Foreldur og onnur eru sera vælkomin at koma út til Nólsoyar at uppliva Seturstokið saman við okkum seinnapartin. Báturin siglir úr Tórshavn kl. 12.30. Skráin er løgd soleiðis til rættis, at eisini ber til at koma út við bátinum kl. 16.20 úr Havn og uppliva bæði vísindareyp, tónleik og framsýningar. Sí skránna niðanfyri.
Fyribilsskrá fyri tiltakið “Seturstokið í Nólsoy”
Broytingar í skránni kunnu verða gjørdar.
Á FB-síðuni “Seturstokið”: https://www.facebook.com/seturstok sæst eitt sindur meira um Seturstokið.
Eisini hava portalarnir in.fo og Suðurrás skrivað um tiltakið og víst myndir:
http://www.in.fo/news-detail/news/royna-at-gera-tad-stuttligt/?L=0oral.fo&cHash=da234c3d991af05021305a1f6723f16a


text:
Tað sum vitast kann um Gud liggur teimum jú opið; Gud hevur gjørt teimum tað opinbert. Ósjónliga vera Hansara, bæði æviga kraft og guddómleiki Hansara, sæst frá skapan heimsins; tað skilst av verkum Hansara; tey hava tí onga avsakan (Rómbrævið 1: 19-20)
Youtube: Faroe Apologetik
Wednesday, June 27, 2012
Brøvini hjá Polykarp
Mega áhugavert. Polycarp sum doyði pínlavátta deyða í 140unum og sum var lærisveinur Jóhannesar ápostli, segðist persónliga at hava kent fleiri av lærisveinum og eygnavitnum Jesusar. Hesin legði eftir seg bara eitt núverandi kent bræv, skriva til tey kristnu í Philippi.
Lærisveinur hansara Irenaeus, sum læt okkum fleiri brøv eftir seg, staðfestir tó at Polycarp skrivaði fleiri brøv. Fleiri av hesum brøvum vóru møguliga til í 6 øld, men eru ikki til ídag. Heldur ikki verða tey sitat vit ídag kunnu lesa frá hesum horvnu brøvum rokna heilt álítandi.
Men skuldi tað borið so á, at slík fornaldar skriv í framtíðini komu undan kavi, vildu hesi sett bíbliukritikkin í eina álvarsama støðu.


text:
Síðan 17. februar hevur Norrøna verið dagligur gestur á Vági. Nógvir føroyingar hava nýtt høvið at vitja í Suðuroynni og flaggskip okkara hevur roynst sera væl á Vági.
Tetuan á Vági í morgun.
Í morgun var konteynaraskipið Tetuan á Vági. Nakrir konteynarar til Faroe Farming vórðu lagdir upp, meðan aðrir fóru umborð.
Les meiri
Nýggj heimasíða, ein tænasta til tín!
Vælkomin á nýggju heimasíðuna hjá Vágs kommunu.
Nærum liðugir at byggja barnagarðin
Tað hevur gingið gott at byggja nýggja barnagarðin yviri á Bakka í Vági. Og handverkarar leggja komandi vikurnar seinastu hond á barnagarðin.
Les meiri
Norrøna komin á Vág
Um sjeytíðina í kvøld kom Norrøna inn eftir Vágsfirði og ein hálvan tíma seinni lá hon við bryggju framvið flakavirkinum, við reyvini inn á djúphavnina í Vági.


text:
Eg hevði ætlað mær at skrivað um nýggja myrkabláa frakkan eg ognaði mær seinasta leygardag, men sum eg má lata hanga í skápinum eina tíð, áðrenn eg tori at taka hann fram. Tit kvinnur vita nokk hvat eg meini við, men hetta má verða evnið næstu ferð. Tí nú kom eitt annað evni sum fylti, og troðkaði frakkan til viks.
Týskvøld er kvøldið, tá eg lati klummuna inn. Tá skal hon verða liðug, “fiks og færdig” og havi eg tá havt eina heila viku til at skriva hana í. Men mær líkt, havi eg gjørt tað til eina rutinu, at tað ikki verður fyrr enn týskvøld eg seti meg. Tað er bara so, pressið til deadline fungerar fyri meg. Men tá tað so er sagt, so plagi eg at leggja meg, tá eg komi heim frá arbeiði, ikki líka ofta sum fyrr, men týsdag má eg bara líka. Ein lítlan “powernap” at styrkja meg við, so eg kann sita eina løtu og skriva, tá børnini eru løgst.
Men eg haldi tey luktað tað, tá eg sníki meg inn í songina.
So skjótt eg havi lagt høvdið niðurat, byrjar okkurt at ressast í restini av húsinum.
Hetta “okkurt” er húskið.
Tramp í gongini, ongin medlidenheit, hurðin verður skrødd upp, “kann eg ikki fáa at eta?”
Elskaði, vit hava tosað um hatta har, tú fyllir 10 ár fyrsta dagin, breyð liggja skorin, tú dugir at fáa tær sjálvur. Eg skal bara liggja eina lítla løtu.
“Tú skal altíð hvíla teg...”
(Eg skal bara líka sløkkja heilan, fáa sett á reset, bara líka... so vælsignað, hvíla høvdið...)
Úthurðin klamsar. “HVAR ER MAMMA!?”
– HON HVÍLIR SEG Í KAMARINUM!
“ÁH!”
Tramp, tramp, tramp, hurðin verður skrødd upp. “ Hey, nær kemur tú upp. Nær eta vit døgurða?”
Pulsurin dukar uppi í hálsinum av hvøkkinum man fær, tá man akkurát er farin yvirum, splittsekundið áðrenn man sovnar. Kroppurin í kampberedskap.
Tað er heilt ótrúligt. Eg skal bara liggja her eina løtu. Hví heldur tú hurðin er aftur?
“Áh...”
(Hvussu ber tað til??)
Eg hyggi at klokkuni. Havi ligið í 10 minuttir, eri órógvað síðani eg legði meg. Eg skal eftir teirri yngstu um 20 minuttir. Hon er farin heim við eini vinkonu. Havi sett vekkaran. Kanska nái eg at sovna.
(Blunda, blunda lítla mín... eg má minnast til at... og ikki gloyma at... ikki hugsa, læt høvdið hvíla, so vælsignað, hvíla høvdið...)
Hurðin brestur upp. Argh, hvat sker?! Heili og kroppur í kampberedskab, pulsurin uppi á 200!
“Túwe, babba spyr, um tú ikki fer at kóka handan fiskin? So vit fáa okkurt at eta?"
Hvat er klokkan?
Eg hyggi eftir klokkuni. 10 minuttir til eg skal upp.
Tað eru bara 10 minuttir síðani tú var her, eg havi sett vekkaran, kann eg ikki fáa frið bara eina løtu!?
“Also, tú hevur ligið nokk so leingi nú... haldi eg..."
Hví kóka tit ikki sjálvir handan fiskin, tveit í eina grýtu, koyr vatn í, kóka so.
“Áh...”
Hvussu ber tað til?


text:
Nógva virksemið á Vestaru bryggju krevur pláss til parkering. Økið verður í løtuni skipað, og tá ið hetta er liðugt, eru tilsamans 297 parkeringspláss har. Tað hevur Vinnunevndin, sambært torshavn.fo samtykt. Málið hevur verið til hoyringar hjá viðkomandi pørtum.
- Nógv starvast á Vestaru bryggju, og tað fer at leggjast aftrat við fólki, og tí eru vit farin undir at fyrireika parkeringspláss til leigarar, kundar og vitjandi, sigur Bogi Andreasen, formaður í vinnunevndini.
Í Sjóvinnuhúsinum fer vinnan, Fróðskaparsetrið og íverksetan at húsast undir somu lon á 7000 fermetrum. Fyrstu leigararnir eru fluttir inn, so nú sita 28 íverksetarar í Hugskotinum á triðju hædd í bygninginum. Samstundis eru tvær hæddir í Saltsiloini bodnar út til vistveiting hjá privatum at reka. Talan er um eina gólvvídd á 591 fermetrar. Umframt alt hetta er nógv annað virksemi á Vestaru bryggju. Og hetta krevur øki, har fólk kunnu seta bilin, verður upplýst á heimasíðuni hjá Tórshavnar kommunu.
Tekningin omanfyri yvir økið er fyribils, so tí er ikki talan um endaligu loysnina.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Umbøn um undantak frá verkfalli/verkbanni
03. Jan 2018
Síðani Pedagogfelagið tann 15. desember 2017 herdi verkfallið, so tað eisini umfataði allar limir, ið starvast hjá Almannaverkinum, hevur 33 ára gamla dóttir okkara, Sóley, verið beinleiðis rakt 24 tímar um samdøgrið, tí ófaklærdi stuðulspedagogurin, ið vanliga ansar henni, ikki hevur fingið verið til arbeiðis. Hóast gerandisdagurin hjá teimum, sum eru um Sóley, fyri tað mesta snýr seg um at halda henni á lívi, sigur Pedagogfelagið, at einki undantak fæst frá verkfallinum, tí hennara støða er ikki lívshættislig. Lat vera sagt beinanvegin, at einki kundi verið meira skeivt enn tað!


text:
Tvey úrslit verða heiðraði: besta úrslit fyri smoltstøðir og besta úrslit fyri alistøðir á sjónum. Besta úrslit fyri smoltstøðir verður avgjørt eftir lægsta byrjanarfellinum a sjónum. Besta úrslit fyri alistøðir á sjónum verður avgjørt eftir einum effektivitetsindeksi, sum er grundað á vøkstur og fóðurnýtslu.
Smoltstøðin hjá Marine Harvest á Hellunum hevði best úrslit fyri smoltstøðir og alistøðin hjá Marine Harvest í Haldórsvík hevði besta úrslitið fyri alistøðir á sjónum.
Bestu úrslitini vóru hesi:
Smoltstøðir:
Hellurnar – Marine Harvest: 0,80 % felli
Norðtoftir – Bakkfrost: 4,04 % felli
Fútaklettur – Hiddenfjord: 4,97 % felli
Alistøðir á sjónum:
Haldórsvík – Marine Harvest: indeks 125,7
Kunoyarnes – Bakkafrost: indeks 117,2
Vestmanna – Hiddenfjord: indeks 117,1
Sørvágur – Hiddenfjord: indeks 112,4
Les eisini: Væleydnað aliráðstevna


text:
Grannauppgerðin
1. lið16-04-2017 - Jónfinn Petursson
Undan 4. umfari í Effodeildini: HB – B36
So verður brak aftur í Gundadali. 2. Páskadag kl. 15.00 bresta grannarnir í Gundadali saman. Nú skal fyrsta stikkið í slagnum um Havnina avgerast.
Eftir fjórðngsfinalurnar í Løgmanssteypinum er greitt, at bæði grannarnir fyri sunnan og vit eru víðari til hálvfinalurnar.
Hetta er frálíkt, men hest eru teir hvítu fegnari um sína fjórðingsfinalu enn vit. Teir varpaðu Víking úr kappingini, meðan vit, við neyð og deyð, megnaðu at basa uppflytarunum úr Sundalagnum.
Skulu vit gera okkum nakra vón um at fáa úrtøku úr dystinum 2. páskadag, mugu vit grava djúp og roynast nógv stinnari enn Skírisdag.
Men, vit gleða okkum almikið til spennandi grannauppgerðina og ynskja øllum hjartaliga vælkomin í Gundadal, okkara leikvøll.
Góðan dyst og Koyr á, HB !!!!
Allir dystirnir í 4. umfari eru hesir:
1404 KÍ – NSÍ
1404 TB/FCS/Royn – Skála
1404 EB/Streymur – Víkingur
1404 HB – B36
1404 ÍF – 07 Vestur


text:
Grannarnir sendir heim vid ongum
Kvinnur20-03-2017 - Jónfinn Petursson
Kvinnur, 2. umfar: HB – B36 3-0
Kvinnurnar byrjaðu landskappingina leygardagin. Kvinnukappingin er skipað soleiðis, at ein yvirsitari er hvørt umfar, og seinast vóru tað vit. Tí byrjaðu vit ikki fyrr enn nú.
Sum nakað nýtt fara vit her at skriva dystarfrásøgnin sum kvinnurnar sjálvar senda okkum, og hvussu tær hava upplivað dystin. Hesa ferð eru tað Marjun undir Kletti og Simona Heinesen, sum taka samanum:
Ársins fyrsti dystur hjá okkara kvinnum var leygarkvøldið í móti grannanum úr B36. Liðini bæði hava leikt onkrar vinardystir í vetur, og úrslitini eru koppað báðar vegir í teimum dystunum.
Seinasti vinardysturin millum liðini bæði endaði við einum 9-2 sigri til tær hvítur, so okkara kvinnur høvdu nógv at hevna til ársins fyrsta landskappingardyst.
Veðrið var av tí allar ringasta, tá dagsins dómari, Óli G. Samuelsen, floytaði dystin ígongd. Um tað var veðrið, sum forstýraði okkara kvinnur, er ilt at siga, men fyrstu løtuna av dystinum sat B36 á øllum.
B36 royndi seg við stikningum, men okkara verja og málverji vóru vælspældandi, og tí blivu hesar ongantíð farligar.
Sum fyrri hálvleikur líður, koma okkara betur við í dystin, og væll leikandi miðjan og áleyparin eru ofta tætt við at koma til kjansir, men verjan hjá B36 megnar hvørja ferð at fáa eina tá á, so álopini verða til einki.
Tá 29 minuttir eru leiktir, bragdar endiliga. Rebekka hevur bóltin og spælur hann víðari til Elin Mariu, sum hegnisliga leggur bóltur upp um framstormandi málmannin hjá B36 og 1-0 til okkum. Rómurin var stórur á kvinnunum, tá bólturin fekk netið í málinum at flyta seg.
Okkara hildu fram at trýsta B36, og vit kundu eisini við eitt sindur av hepni verið komnar fram um við fleiri málum áðrenn hálvleik. B36 royndi at svara aftur, og eftir trunkaspæl í málteiginum hjá okkum kemur ein av teimum hvítu at standa væl fyri og skýtur, men málverjin hevði lúrt hana av og bjargaði skotinum.
Okkara hildu fram við góða spælinum í seinna hálvleiki og koma til fleiri góðar málmøguleikar. B36 roynir at trýsta fyri at fáa útjavnandi málið, men verjan hjá okkum spælir ein góðan dyst, og tá B36 megnar at koma framvið verjuni, stendur Simona í málinum fyri.
Tá 73 minuttir eru leiktir, sendir Sólrun ein góðan bólt upp um verjuna hjá B36, og Rebekka er einsamøll við málverjanum hjá B36, hon takkar fyri álitið og setur bóltin trygt í málið til 2-0. Fáar minuttir seinni er sama Rebekka aftur uppá spæl. Ein verjuleikari hjá B36 feildømir bóltin, og Rebekka er skjót avstað og setur bóltin flott í málið til endaliga úrslitið 3-0.
Síðstu løtuna royndi B36 at trýsta, men var tað tættari 4-0 til okkum enn 3-1 til B36. Tá dómarin blásti í floytuna síðstu ferð, var stórur rómur á okkara kvinnum og fram møttu HB-áskoðarunum.
Til stuttleikar kann leggjast afturat, at tríggjir leikarar høvdu debut á besta kvinnuliðnum hjá okkum í dystinum í móti B36. Janita og Simona spældu sín fyrsta dyst fyri HB, meðan fyri Nadju var dysturin ikki bert fyrsti dystur fyri HB, men eisini fyrsti dystur í bestu kvinnudeildini.
Næsti dystur hjá kvinnunum er sunnudagin 26. mars á útivølli móti EBS/Skála.
Koyr á, HB!!!!
HAGTØLINI
Kvinnur, 2. umfar: leygardagin 18. mars 2017 kl. 17.30 í Gundadali
HB – B36 3-0 (1-0)
1-0 Elin Maria Isaksen 29’
2-0 Rebekka Benbakoura 73'
3-0 Rebekka Benbakoura 80
Liðið: Simona Heinesen – Marjun undir Kletti, Janita Ole-Joensen (Nadja Johannensen 60), Ninna Hansen, Ása á Reynatúgvu (liðsk.), Jónvá Hentze, Lea Hansen, Elin Maria Isaksen, Rebekka Benbakoura, Poula Andreasen (Julia Helena Henriksen 80) og Sólrun Thomsen
Óbrúktur eykaleikarar: Rannvá Mortensen, Alda av Skarði og Barbara Prior
Venjari: Allan Dybczak
Dómari: Óli G. Samuelsen
Hjálpardómarar: Johannes F. Jensen og Laurits í Króki
Mynd: Rakul Hansen


text:
Áheitan á løgtingsformannin
politikkur03-07-2017 - 13:19 - Jóanis Nielsen
Áheitan á løgtingsformannin
á Løgtingi h. 3. juli 2017
Nú allir tingmenn hava fingið bræv í postinum frá Løgtingsformanninum um nýggju tingsetuna, sum byrjar ólavsøkudag, eru framvegis nógv mál eftir at viðgera í verandi tingsetu. Eftir ætlan verða fleiri tingfundir í hesi vikuni, nú vit skriva 3. juli. Tað er óhoyrt og sjáldan – um nakrantíð – komið fyri, at Løgtingið at kalla ikki er farið í summarfrí, áðrenn nýggj seta byrjar.
Meðan løgtingsmenn framvegis eru til arbeiðis væl inn í juli mánaða, er betri statt hjá landsstýrismonnum. Fleiri fráboðanir eru sendar løgtingsmonnum um, at landsstýrismenn eru burturstaddir í summarfrí. Hetta hóast nógv tingmál ikki eru liðugt viðgjørd í løgtingsnevndum, har tað í flestu førum er neyðugt at innkalla landsstýrismenn fyri at svara spurningum og lýsa málini.
Undirritaðu andstøðuformenn mótmæla ruðuleikanum. Vit mótmæla, at samgongan á hendan hátt toyggir og bendir galdandi skipanir og siðvenjur út um øll sømilig mørk fyri at fremja kollveltandi samfelagsbroytingar í hægstu summarfrítíð við minst møguligum meiriluta aftanfyri seg. Og enntá meðan týðandi politikkarar í smølu samgonguni eru burturstaddir fyri at njóta sól og summar í útlondum.
Andstøðan metir, at løgtingsformaðurin eigur at taka neyðug stig fyri at endurvinna álitið á politisku skipanina og fáa skil og sóma aftur í Løgtingið.
v. Sambandsflokkin, Bárður á Steig Nielsen, formaður
v. Fólkaflokkin, Jørgen Niclasen, formaður
v. Miðflokkin, Jenis av Rana, formaður
v. Sjálvstýrisflokkin, Jógvan Skorðheim, formaður


text:
Fyrr var vanligt at hefta seg mest við danismur í føroyskum máli. Í dag tykist sum um angulsaksisk ávirkan hevur tikið henda leiklut.
Í miðlunum er alt vanligari at hoyra ensk orð og vendingar, serliga tá ið ung hava orðið. Í stuttfilminum Sigarett (2010) hjá Heiðriki á Heygum sigur hann: “Eg eri úti av sigarettum”, sum stavar úr enskum: “I am out of cigarettes”. Í práti um fitness varð í ungdómssendingini Røddin brúkt orðið legitt, um tað, sum er lógligt, framborðið sum á enskum [lə’ʤit]. Skilligt er, at tað er úr enskum: legit, sum er slang av orðinum legitimate, lógligt. Á Ungdómstinginum í 2016 segði ein, at "vit skulu enkorreggja tey, ella hvussu tað nú eitur á føroyskum".
Tá vit skriva á teldu í skúlanum seyva vit, og tá vit fara í biograf síggja vit ein treylara. Í løgtinginum kunnu politikarar klira, meðan tollarar klarera. Í orðabókini stendur isi fyri enska easy.
Ávirkan úr enskum er ikki nýggj í føroyskum máli. Í 1997 skrivaði Tórður Jóansson doktararitgerðina English loanwords in Faroese. Í hesum sambandi kunnu vit nevna søgulig orð og hugtøk, sum at sigla klos í land við trolara, har bæði close og trawler eru úr enskum, eins og skeilett, sum er vindeygað í dekkinum, ið letur skylight sleppur niður undir.
Í dag eru telduspøl á enskum og mest sum alt, ið vit raka við á telduni og á netinum, er á enskum.
At tosa um í flokkinum: Hvussu ávirkar teldan móðurmálið? Hvussu ávirka miðlarnir móðurmálið? Hvussu fer at verða í framtíðini? Kann tað hugsast, at føroyskt fer at koma í staðin fyri ensku heitini í telduspølum og miðlum?
Nám er tænastustovnur fyri skúlaverkið. Til ber altíð at spyrja Nám og starvsfólkini, sum har eru, um móðurmálsundirvísing og slektaði viðurskfiti. Vit svara eftir førimuni. Góðan Móðurmálsdag, alt árið!


text:
ÍSF-forsetin: 2012 er olympiskt ár
Fjórða hvørt ár er nakað heilt serligt í altjóða ítróttaheiminum, og í ár er eitt av hesum árunum – 2012 er olympiskt ár.
Sum ein av stovnandi limunum í Paralympisku nevndini hevur ÍSB í mong ár sent føroysk umboð á Paralympisku leikirnar, við góðum úrslitum – serliga innan svimjing. Paralympisku leikirnir verða hildnir beint eftir Olympisku leikirnar – t.v.s. 29. august til 9. september 2012.
Higartil hevur Ragnvald Jensen kvalifiserað seg til at kappast í bringusvimjing. Krista Mørkøre og Kristian Martin Garðalíð eru eisini í harðari venjing fyri klára krøvini til Paralympisku leikirnar. Krista í svimjing og Kristian Martin í frælsum ítrótti. Kristian Martin og Ragnvaldur kappast í bólkinum menningartarnað og Krista í bólkinum rørslutarnað.
Olympisku leikirnir í London eru í døgunum 27. juli til 12. august. Hæddarpunktið fyri okkum føroyingar, á hesum leikunum, er óivað finalan í 1.500 m frí, sum Pál Joensen væntandi fer at svimja leygarkvøldið 4. august.
Vit gleða okkum til hesar báðar olympisku kappingarnar í summar og vóna, at føroyskir myndugleikar, fyritøkur, miðlar og føroya fólk taka lógvatak um hesi okkara ítróttafólk, sum fara at kappast í størstu ítróttarleikunum í heiminum.
Góða eydnu!
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Ingi Samuelsen
08.01.2018 - 07:02
Í fjør var ein bólkur av niðurlendskum ævintýrarum í Føroyum fyri at royna at ganga á línu ymsa staðni í føroysku bjørgunum, har slíkt ongantíð er roynt áður.
Teir spentu út línuna eitt nú á Trælanípuni og uppi á Sátuni. Og so fóru teir, berføttir, út á línuna fyri at royna at halda javnvágini, hóast vindurin í fleiri førum var so nógvur, at nógv sveiggj kom á línuna.
David Baird, Jonas Konijnenberg, Tom Peek og Yuri Rhodenborgh, høvdu ein trygdarenda á sær, so einki skuldi henda um teir mistu fótefetið heilt har úti í leysari luft. Kortini má sigast, at talan er um djarvar menn. So at siga bara menninir sjálvir vóru vitni til teirra roysnisverk, men eisini eitt filmslið, sum fylgdi teimum fýra. Og talan er um sera bergtakandi myndir av vøkru og kørgu føroysku náttúruni, má sigast.
Filmurin hjá Chris Eyre-Walker, ’Dreamwalkers’ er nú liðug, og liggur algongdur á netinum.
Sí eisini: Dreamwalkers – filmur um djarvar línugangarar í Føroyum


text:
Landsstýrismaðurin í vinnu- og uttanríkismálum hevur gjørt sína ávirkan galdandi og hevur fingið løgmann Aksel V. Johannesen til at søkja eftir aðalstjóra av nýggjum.
Í skrivi, sum Kringvarp Føroya hevur fingið innlit í, sæst at Poul Michelsen, landsstýrismaður í vinnu- og uttanríkismálum, hevur nógv at finnast at, nú John Rajani varð innstillaður sum nummar eitt til starvið. Millum annað sigur Poul Michelsen, at hann persónliga ikki hevur havt góðar royndir av John Rajani. Orðingin ljóðar soleiðis:
”Tað samstarv, ið eg sum stjóri í egnum virki, havi havt við viðkomandi, er eisini avgerandi fyri niðurstøðu mína”. Ein niðurstøða, sum altso er, at Poul Michelsen ikki vil hava John Rajani sum aðalstjóra.
Mer tað eru ikki bara persónligu royndirnar hjá Poul Michelsen, sum spæla inn. Tað snýr seg eisini um gegnið í stórum pørtum av føroyska vinnulívinum.
- John Rajani er ógegnigur at viðgera alt aliøkið, alt teleøkið og partar av bankaøkinum, sigur landsstýrismaðurin í vinnu- og uttanríkismálum í skrivinum.
Orsøkin til, at John Rajani hevur hesar gegnistrupulleikar, skal vera tí, at svágrar hansara ávikavist eru nevndarformaður í Bakkafrost og stjóri á Føroya Tele, eins og syskinnabarn John er stjóri og høvuðspartaeigari í Bakkafrosti. Harafturat verður víst á, at John Rajani til fyri kortum hevur verið bankastjóri hjá Bank Nordik, har hann millum annað umsat vinnumál
Kvf-Innslag um gegnið hjá John Rajani sæt HER
John Rajani svarar aftur, og sigur at hann skilur ikki at slíkt fer fram í einum rættarsamfelag. Hann kann ikki góðtaka tær grundgevingar, sum landsstýrismaðurin førir fram, og sigur, at hann kundi tað sama verið vrakaður fyri sín húðalit.
- So kundi mann akkurát tað sama sagt, at John er hálvur indari, og vit seta ikki hálvar indarar, sigur John Rajani við Kvf.
John Rajani innslagið hjá Kvf sæst HER


text:
Moderator: Mulder-21
Johanna wrote:Nei, tað ber ikki til hjá mær, tí eg fái ikki gjørt tvey ting í senn.
Persóninum niðanfyri dámar norðurlendskt veðurlag.
Roskur wrote:Ja, mær dámar væl norðurlendskt veður - so leingi tað ikki regnar! ;D
Persónurin niðanfyri fer í annað land at ferðast í summar
melan wrote:Eg eri í Týsklandi nú, men í næstu viku er veri eg aftur í Belgia.
Persónurin niðanfyri vil einsini læra íslendskt.
Haha.. nei.. tað er nú einaferð so... tíverri.. xDsigmundv wrote:Tað er ikki norðurlendskt veður, um tað ikki regnar.
Roskur wrote:Persóninum niðanfyri dámar væl fisk xP
Johanna wrote:Eg elski fisk Eg vaks upp við Vänern, tað størsta vatnið hjá í Svøríki.
Johanna wrote:Persóninum niðanfyri dámar væl lunda
Mulder-21 wrote:Nei, eg havi júst ovetið meg.
Persónurin niðanfyri er 30 ella eldri.
ciaran1212 wrote:Anyway, could one of you help me translate my contribution to the game? I want to say:
'The person under me can sing the alphabet song backwards'
'Persónurin niðanfyri...'?
Mulder-21 wrote:Persóninurin niðanfyri troyttast av øllum mjørkanum.
Roskur wrote:Persónurin niðanfyri nýtur summarfrítíðina nú
Johanna wrote:a) Tað kann eg ikki vita, tí eg havi ongantíð møtt hann honum.
á) Ikki longur.
Persónurin niðanfyri hevur fleiri enn eitt hundrað bøkur.
sigmundv wrote:Persóninum niðanfyri dámar írskt gæliskt.
sigmundv wrote:Persóninum niðanfyri dámar írskt gæliskt.
Noreviking wrote:Mja, báða bæði ja og nei xD
Persónurin niðanfyri er tystur.
Return to “Faroese (Føroyskt)”
Users browsing this forum: No registered users and 2 guests


text:
Her eru listar yvir tey sum kláraðu at svimja yvir 500 FINA stig á Ægir stevnuni leygardagin. Í bólki 1 var tað einans Birita Debes úr FLOT sum kláraði at svimja yvir 500 stig, meðan tær hjá juniorum vóru Dagmar M. Winther úr Havn og Astrið Foldarskarð úr FLOT. Hjá seniorum var Kári J. á Høvdanum suverænt besti svimjarin, við 7 av 8 teimum hægstu stigatølunum, og einastu úrslit yvir 600 stig.
Bólkur 1
- Birita Debes, 50 rygg, 579
- Birita Debes, 100 rygg, 523
- Birita Debes, 50 frí, 508
Continue reading Hægstu FINA stig á Ægir stevnuni
Havi nú fingið úrslitalistan frá Ægir stevnuni í gjár, og viðfesti hann tí her niðanfyri, saman við “re” og “lef” fílu til venjararnar at lesa inn í síni hagtalsforrit. Um vit síggja púra burtur frá uppbýtingina í aldursbólkar, so varð úrslitið tað at HS ‘vann’ stevnuna, við FS sum nummar tvey og FLOT sum nummar trý:
Meen tað er jú óreint í móti teimum sum hava sterkar svimjarar serliga í yngru bólkunum, og hinar uppteljingarnar fylgja tí her niðanfyri…
Continue reading Úrslit frá Ægir stevnuni í gjár
Sí viðfestu fílu. Uppmøtingin er bara heilt hampuliga góð frá feløgunum Ægir, Reki, FS, HS og SuSvim, tá ið hugsað verður um at hetta er fyrsta stevna. Profilar eru t.d. Pauli Mohr og Kári J. á Høvdanum úr FS, og Bjørg Seloy og Guðrun Holm Jacobsen úr HS; meðan tey størstu nøvnini úr Suðuroy hinvegin vænta, hesu ferð.
Innbjóðing til Ægir kapping 13-14 sep. bólkur 1 og eldri. (eftir nýggju skipan)
Tilmeldingar fílan verður send í næstum, um 1-2 dagar
Feløgini verða at møta við trimum hjálparfólkum.
Elin Matras verður yvirdómari
Heiðursmerkir verða ikki latin.
Seinasta at melda til er mikudagin 10-09-08 Kl. 23
Vónandi bera tit yvir við mær, at innbjóðingin kemur so seint.
Við heilsen
Ægir
Símun Akursmørk
Continue reading Innbjóðing til Ægir stevnu
Hey øll
Viðheft er tilmeldings fíla í sambandið vi eyka kappingar ið verða í Klaksvík komandi vikuskifti.
Talan er um 100m frí hjá monnum. Svomin verður bert ein riðil, tað vil siga teir við bestu tilmeldings tíðunum sleppa við.
Eisini verður 800m frí hjá kvinnum, har er tíðin 10.30 sett sum minsta krav.
Kappingarnar verða svomnar beint eftir innleiðandi kappingarnar leygarmorgun.
Sendið tilmeldingar til reidar [kurla] susvim.com seinast hóskvøldið.
Mínar myndir frá Ægir stevnuni kunnu síggjast her á Flickr.com.
Eg var tíverri ikki til staðar tá ið ‘old boys’ svumu, men Reidar hevur lukkutíð myndir av tí her á susvim.com.
Hendan er frá tá ið Søren enn hevði ein kjans …
Og hendan er prógv um at hann faktiskt kom á mál, hóast óndar tungur vilja vera við at tað ikki var so …
(Forrestin flott av Símuni at heppa uppá hann.)
Viðfestur er ein næstan fullfíggjaður úrslitalisti frá Ægir stevnuni í vikuskiftinum. Møguliga fullkomiliga fullfíggjaður, við tað at eg ikki veit um tað er ein feilur at masters kappingin væntar, ella um tað er fyri at spara onkran av gubbunum (les: Sørin :-). Hartil eri eg ikki 100% vísur í at úrslitalistin hjá teimum yngstru er heilt rættur enn, men vit fáa væl at síggja.
Continue reading Fleiri úrslit úr Klaksvík
Sum kunnugt var stór svimjistevna í Klaksvík í vikuskiftinum, við svimjarum líka úr yngstu bólkum upp til ‘old boys’. Tíverri vóru onkrir trupulleikar við úrslitunum sunnudag, umframt at eg heldur ikki havi kunnað fingið fatur á úrslitalistanum frá ‘masters’ kappingini leygardag. Hendan frásøgn tekur tí fyrst og fremst saman um viðfesta úrslitalista, frá svimjingini leygardag, tá ið svimjarar í bólki 3 og eldri kappaðust.
Continue reading (Partvís) tíðindi frá Ægir stevnuni
Ægir stevna verður sum kunnugt nú í vikuskiftinum, og viðfestur her er so startlistin til kappingina. Tað sær út til at hava verið eitt vælvalt val at hava masters kapping eisini á skránni, tí har eru fleiri áhugaverd nøvn á listanum sum vit annars ikki hava sæð svomið í áravís. Nøvn sum Tóra við Keldu, Jan Gardar og Símun Akursmørk.
Johan Martin minnir annars á, at einans ein riðil verður í 800 frí, og at luttakararnir út yvir teir 6 fremstu tí ikki sleppa at svimja, uttan so at onkur av teimum 6 fremstu melda frá. Har er eisini onkur áhugaverd eyka kapping sett inn, har t.d. Pauli Ø. Mohr “ætlar at royna at gera sítt bragd í 50 m. frí betri frá kappingini í Havn herfyri”.
Hey øll somul
- 16.-17. februar verður Ægir stevna og bjóða vit tykkum tí vælkomin til Klaksvíkar.
- Vit hava lagt ta útsettu bólk 1. og 2. kappingina til at verða sunnudagin 17.
- Leggið til merkis, at ´masters´ kappingar eru lagdar at verða leygardagin seinnapart….verið ikki smæðin;)
vinarliga
Johan Martin Poulsen


text:
Føroyar og Norra gjørt fiskiveiðuavtalu
27.03.2014 - 12:31 - Kiran Jóanesarson
Føroyar og Norra komu í gjár ásamt um eina sínámillum fiskiveiðuavtalu fyri 2014.
Eftir avtaluni kunnu norðmenn fiska 1250 tons av longu og blálongu, 1025 tons av brosmu og 737 tons av øðrum fiskasløgum í føroyskum sjógvi. Harumframt kunnu norsk skip fiska upp til 80.000 tons av norsku svartkjaftakvotuni í ár undir Føroyum.
Norðmenn fegnast
Føroyingar kunnu fiska 2000 tons av toski, 400 tons av hýsu, 300 tons av upsa og 100 tons av øðrum fiskasløgum í norskum sjógvi. Harumframt kunnu føroyingar í norskum sjógvi fiska upp til 10.000 tons av toski umframt nakað av hýsu og øðrum fiskasløgum, sum vit hava fingið í eini býtisavtalu við Russland.
-Avtalan er í tráð við tilmæli okkara til fiskimálaráðið, og tað hevur stóran týdning, at norsk skip sleppa at fiska upp til 80.000 tons av svartkjafti í føroyskum sjógvi. Svartkjaftaatgongdin er týdningarmikil - eisini tí at strandalandaavtalan um svartkjaft skjótt skal endurnýggjast, kanska longu næsta ár, sigur stjórin í Fiskebåt, felagnum hjá norska fjarfiskiflotanum, Audun Maråk, í eini viðmerking á heimasíðu felagsins.
Fiskiveiðuavtalan millum Føroyar og Norra er tann fyrsta síðani 2010 og ber millum annað í sær, at eisini norsk línuskip - sum Frøyanes á myndini omanfyri - aftur kunnu fiska í føroyskum sjógvi.
Enn eru ongar viðmerkingar komnar frá føroyskari síðu til nýggju fiskiveiðuavtaluna við Norra.
Fyrr í hesum mánaðinum undirskrivaðu Føroyar og ES eisini avtalu um sínámillum fiskirættindi fyri 2014.
Kelda: sandportal.fo


text:
Sunday, December 11, 2011
Glögglist
Fríggjadagin 16. desember kl. 16. feira vit listina í Steinprenti á Skálatrøð 16. Hetta fer sjálvandi ikki at ganga stillisliga fyri seg, glögg skal flóta í stríðum streymum aftur við list ad libitum, tá Listin 2011 verður givin út. Í frálíku rammuni, sum framsýningin Myndaódnin veitir okkum, fara vit at njóta poesi og myndlist saman við m.ø. Carl Jóhan Jensen, Jóanesi Nielsen, umframt møðrum listabloggsins, Kinnu Poulsen og Inger Smærup Sørensen.
Vit feira nevniliga, at Listin 2011 verður útgivin. Listin 2011 er tíðarrit, grundað á tær gott og væl 500 greinarnar um list og mentan, sum hava staðið á www.listinblog.blogspot.com seinasta árið. Hetta er ein verkætlan, sum vit eru sera ernar av og sum vit halda hevur stóran týdning fyri mentanarmiðlanina og mentanarpolitiska kjakið her á landi. Hvønn dag leggja vit fram á blogginum okkara hugsanir, gleðir og stúranir um listina og mentanarlívið. Hetta arbeiðið hevur við sær kjak og nógvan iva, men fyrst og fremst er tað okkum til stóra gleði, tí vit halda tað vera týdningarmikið og tí at listin altíð er inspirerandi og gevandi at arbeiða við.
Vit vóna, at nógv leita sær til okkara gløgglistaløtu í Steinprenti. Her er fyribils eitt brot úr fororðinum á Listin 2011:
"Eftir mongdini av sjónvarpssendingum um mat og matgerð at døma, er áhugin fyri teimum væl størri enn hann er fyri øðrum miðlatilfari, so tað er kanska tann vegin, vit áttu at farið. Men her er Listin 2011 í úrvali og tað mesta snýr seg um list, so ella so. Og lat okkum bert viðganga, at okkum dámar matsendingar og tað er ikki bara orsakað av matligheit. Matsendingar eru so herliga rúmligar og fjølbroyttar, tó at góðskan í stóran mun valdast hvør ella hvørjir vertirnir eru.
Sjálvandi nýtist maturin ikki at vera tað, sum er mest umráðandi í eini matsending. Tær báðar damurnar í matsendingunum Two fat ladies gjørdu ikki eina ta einastu ferð mat, sum vit á nakran hátt kundu hugsað okkum at sett tennirnar í. Orsøkin til, at sendingarnar vóru verdar at síggja, vóru tær báðar feitu damurnar, Clarissa Dickson Wright og Jennifer Paterson, sum á eini gamlari Triumph motorsúklu við síðuvogni koyrdu runt Bretland og Írland fyri at matgera ymsastaðni. Herligar typur, politiskt ókorrektar, ósunnar, tjúkkar og púra burtur í smøri, róma, fleski og øllum feitum, góðum rávørum, umframt at teimum eisini dámdi ungar menn.
Sostatt eru fleiri góðar grundir til, at tær feitu damurnar eru lýsandi fyrimyndir hjá okkum báðum á Listablogginum. Vit fara at halda fram at skriva um list meðan vit eftir besta førimuni royna at varðveita bæði tað kritiska og tað eldhugaða eyga.
Eftir úrslitinum frá løgtingsvalinum at døma, verður tað ikki beinleiðis torført hjá okkum at vera politiskt ókorrektar komandi árini. Úrvalið av listabloggum í hesum tíðarriti gevur eina mynd av hvussu óendaliga rík okkara list er og vilja vit av hjarta takka listafólkunum fyri tað. Somuleiðis hevur John Dalsgarð tøkk uppiborna fyri at hann gevur okkara tíðarrit út eina ferð um árið á forlagnum Í støplum, men fyrst og fremst fer okkara tøkk til tín, kæri lesari, tí uttan tín áhuga, vóru vit ikki til.."
Bókin kostar 198 krónur, glögg og luttøka í veitsluhaldinum fyri listini er ókeypis. Hurrá fyri listini!
Inger Smærup Sørensen og Kinna Poulsen
Posted by Listin at 3:22 PM
Labels: Myndlist, Skaldskapur


text:
GER FRAMSTIG Í BOÐANINI
Soleiðis leiðir tú ein bíbliulestur við heftinum Góð tíðindi frá Gudi
Les talmerkta spurningin, sum stendur við feitum stavum, so tann vitjaði hugsar um høvuðstankan.
Les stykkið.
Les skriftstøðini, sum standa við skákskrift, og set spurningar fyri at hjálpa tí vitjaða at skilja, hvussu skriftstøðini svara talmerkta spurninginum.
Hoyra fleiri stykki til sama spurning, skalt tú endurtaka stigini 2 og 3. Er ein filmur á jw.org, ið hóskar til talmerkta spurningin, kanst tú vísa hann.
Set tí vitjaða talmerkta spurningin fyri at tryggja tær, at hann hevur skilt høvuðstankan.


text:
Mona Simonsen
Mona Simonsen (fødd 14. mai 1991 á Tvøroyri) er føroyskur svimjari. Mona klárar seg best í frísvimjing, hon svimur fyri Susvim og fyri Føroyar.
Innihaldsyvirlit
Úrslit[rætta | rætta wikitekst]
EM á stuttbana í Istanbul 2009[rætta | rætta wikitekst]
Mona Simonsen svam fyri Føroyar um Europameistaraheitið á stuttbana fyri kvinnur í 800 metrum frí á svimjistevnu í Istanbul í Turkalandi. Mona gjørdist nummar 17 við tíðini 9:06.66.[1]
Oyggjaleikir 2009[rætta | rætta wikitekst]
Mona Simonsen svam fyri Føroyar á Oyggjaleikum 2009 á Álandi. Hon vann 3 gull heiðursmerki, tey vóru í 800 metrar frí, 400 metrar frí og 4x50 m frí. Harumframt vann hon eisini bronsu í 200 metrar frí hjá kvinnum. Hon setti føroyskt met í 400 metrum frí. Hon átti metið til 13. desember 2015, tá ið Sára Ryggshamar Nysted tók metið við tíðini 4:18.31.[1]
Føroyskt met á 1500 frí á DM á stuttbana[rætta | rætta wikitekst]
Mona Simonsen svam í kapping í Danmark DM á stuttbana. Mona gjørdist nummar 7 í kappingini, men samstundis betraði hon tað føroyska metið við 20 sekundum við tíðini 17:23.25.
HM í Manchester 2008[rætta | rætta wikitekst]
Mona Simonsen svam fyri Føroyar til HM í Manchester í Onglandi í apríl 2008. Hon svam 800 metrar frí í tíðini 9:13.50, sum var skjótari enn tilmeldingartíðin, men ikki tað skjótasta sum hon hevði svomið. Mona svam eisini 400 metrar frí, hon svam við tíðini 4.31.33, sum var 3½ sekund verri enn tilmeldingartíðin.
Kláraði kravtíðirnar til HM 2008[rætta | rætta wikitekst]
Mona Simonsen luttók á Susvim stevnuni í mars 2008. Hon svam 400 metrar frí í tíðini 4:27.96, so hon kláraði kravtíðina til HM seinna sama ár.
EM á stuttbana í Ungarn 2007[rætta | rætta wikitekst]
Mona Simonsen svam fyri Føroyar til Europameistara kappingina á stuttbana, sum var í Ungarn (Debrecen) í desember 2007. Mona gjørdist nummar 12 í 800 metrar frí við tíðini 9:13.50.
Oyggjaleikir 2007[rætta | rætta wikitekst]
Mona svam fyri Føroyar á Oyggjaleikum 2007 á Rhodos í Grikkalandi. Mona vann 4 gull heiðursmerki fyri Føroyar og eitt bronsu merki. Gull heiðursmerkini vann hon í hesum teinum (allir teinar eru fyri kvinnur): 4x50 metrar frí, 4x100 metrar frí, 4x50 m blandað og 4x100 m blandað. Bronsu heiðursmerkið vann hon í 800 metrar frí.[2]
HM 2007 í Melbourne[rætta | rætta wikitekst]
Mona luttók í HM 2007 á langgeil í Melbourne i mars 2007. Hon setti nýtt føroyskt met í 800 metrum frí við tíðini 9:18.65. Metið hjá Monu varð ikki tikið fyrr enn 9. januar 2016, tá ið fyrsta svimjikappingin á langgeil varð hildin í Føroyum í Páls Høll í Vági. Tað var Sára Ryggshamar Nysted, ið tók metið hjá Monu, tað gjørdi hon við tíðini 9:12.01.[3]
Keldur[rætta | rætta wikitekst]
Útvortis ávísingar[rætta | rætta wikitekst]
- Susvim.mono.net, Suðuroyar Svimjifelag (SUSVIM)
- Svimjing.com
- SSF.fo, Svimjisamband Føroya


text:
Nýggjur bátadráttur í Kollafirði
vinna11-01-2018 - 16:30 - Jóanis Nielsen
Nú fer at bera væl til hjá kollfirðingum at draga bátarnar í bátahylinum í Kollafirði. Nýggjur bátadráttur verður í løtuni gjørdur at draga bátar á sjógv. Bátadrátturin riggar eisini til vognar.
Teir fóru undir arbeiðið í desembur, og tað verður eftir ætlan liðugt í januar.
- Vit gera nýggjan bátadrátt, eisini tí at hetta hóskar seg betri á hesum staðnum, síðani Tórshavnar kommuna legði flótibrýr út herfyri, sigur Bogi Andreasen, formaður í Vinnunevndini.
Gamli bátadrátturin í Kollafirði verður samstundis tikin burtur, og nýggi drátturin er fluttur eystureftir móti brimgarðinum.
Hesin nýggi bátadrátturin er samsvarandi minna bátadráttin í Álakeri.
Pláss er fyri knappliga 70 bátum í bátahylinum í Kollafirði.


text:
- Tíðindi, mentan og ítróttur
Vil steingja muslimskar frískúlar í Danmark
Forkvinnan í danska Javnaðarflokkinum vil hava muslimsku frískúlarnar í Danmark stongdar.
Mette Frederiksen sigur við BT, at frískúlar, har fleiri enn 50 prosent av næmingunum eru muslimar, skulu lata aftur.
Hon ætlar at leggja uppskot fyri fólkatingið um hetta.
Jødahatur
Fráboðanin kemur í kjalarvørrinum av fleiri søgum um muslimskar frískúlar,.
Eitt nú hevur BT avdúkað, at rektarin á einum skúla í Keypmannahavn hevur lagt jødahatskar myndir út á Facebook. Og ein flokslærari á sama skúla hevur skrivað jødahatskar tekstir á sama miðil.
- Vit mugu spyrja okkum sjálvi, um muslimsku frískúlarnir eru eitt pluss ella minus fyri integrasjónina, sigur Mette Frederiksen.
Kann stríða móti grundlógini
Tað er ikki vist, at uppskotið hjá Mette Frederiksen verður veruleiki.
Tað kann vera í stríð við bæði grundlógina og Evropeiska Mannarættindasáttmálan. Hetta er mismunur, grundaður á trúgv ella uppruna, sigur undirvísingarmálaráðið fyri BT.
Men Mette Frederiksen ætlar kortini at leggja uppskotið fram og leggur upp til samstarv við stjórnina og aðrar flokkar, sum vilja vera við. Danski Fólkaflokkurin og tey Konservativu rósa uppskotinum, skrivar DR.
Sí eisini


text:
Ingi Samuelsen
11.12.2017 - 13:01
Tíðindi > Tíðindi > Noreg
15 norðmenn hava í dag fingið bræv við postinum við kravi um at rinda hondbóltsspælaranum Nora Mørk 150.000 krónur fyri at hava spjatt privatar myndir av henni.
Norska hondbóltsstjørnan traðkaði fram herfyri og fortaldi hvussu tað hevði rakt hana, at privatar myndir vórðu tiknar av telefon hennara, og vórðu spjaddar á netinum.
Les eisini: Onkur stjól privatlívið frá hondbóltsstjørnuni
Rættiliga skjótt varð ein maður úr Telemark eyðmerktur, og hann hevur viðgingið at hava spjatt privatar myndir. Hann var tann fyrsti, ið fekk eina bót upp á 15.000 krónur.
Nú eru 15 persónar tilsamans skuldsettir – 14 vaksnir menn og ein 16 ára gamal, skrivar Dagbladet.
Nú fer Mørk at krevja 150.000 krónur í endurgjaldi frá øllum, sum hava spjatt myndir av henni. Um tey ikki rinda, verða tey drigin fyri rættin, upplýsir advokaturin hjá Noru Mørk, John Christian Elden.
Menninir hava nú tvær vikur at taka støðu til kravið ella mótmæla.
Elden sigur, at øll, ið hava tikið intim-myndir niður, deilt leinkju við myndunum ella greitt frá, hvar hesar myndir kunnu finnast, fáa krav um endurgjald.


text:
Sjálvt um bókaperman við gráu kardúspermuni við reyðum stavum og ongari mynd er merkt av stórum einfeldi og estetiskum lítillætni, er hon ein tann flottasta yrkingabókin, eg havi sæð leingi við autentiskum hálvfjersaradámi, samstundis sum hon sýnist fullkomiliga up to date
Eg hugsi, at hetta er tíggjunda yrkingasavnið hjá Jóanesi Nielsen; reyðu stavirnir á permuni eru monumentalir og breggja sær, meðan teir skriva heitið: GUDAHØVD. Og her eru bæði fleiri gudar, nógv høvd og eisini eitt gudahøvd í bókini – talan er um eitt risastórt kalvahøvd úr havsins dýpi. Yrkingasavnið er 84 blaðsíður við 38 yrkingum við einum humanistiskum grundtóna, sum ikki er heilt ólíkur grundtónanum í øðrum yrkingasøvnum hjá sama yrkjara. Rannvá Holm Mortensen hevur lagt bókina til rættis og gjørt skreytmyndirnar í bókini; hetta eru ekspressiv og einføld linoprent, ið hóska sera væl til huglagið og stílin í bókini.
Undirhaldandi bók
Tá eg sigi, at eg haldi meg kenna grundtónan í yrkingunum merkir tað yvirhøvur ikki, at yrkingarnar eru av handahógvi merktar ella at tær eru keðiligar á nakran hátt. Tær eru nokk so ymiskar, men undirhaldandi sum altíð, tá Jóanes yrkir - onkur einstøk kann fáa lesaran at flenna, meðan onkur onnur vætti eygakrókin. Eg meini bara, at vit eftirhondini kennast við hetta poetiska universið, bæði tá yrkjarin sipar til sínar egnu yrkingar, men eisini við tað, at talan er um ein rættiliga samanhangandi yrkingaheim við einum yrkjaraegi, ið við treisknum ovurdirvi og ræðslu á la Munch í sjálvsmyndini millum klokkuna og seingina lýsir sítt egna aldurstreytaða likamsniðurbrot og tann bíðandi, glúpskt tivandi deyðan.
Tað animalska menniskjað
Kroppurin hevur altíð havt sítt demonstrativa pláss í yrkingunum hjá Jóanesi Nielsen og tá er tað ikki eitt vakurt, idealiserað tempul, talan er um, men tað seksualiseraða og animaliseraða likamið ella í hvussu er ein staðfesting av, at vit í mongum eru sum djórini. Sjálvt um kroppurin er lýstur frá sínum minni flatterandi síðum; ein ógloymandi lýsing er av øllum prostataharrunum, sum hvørja einastu nátt mugu upp at pissa minst tríggjar ella fýra ferð, og eina aðra staðni fær skólpurin sítt. Eg mátti satt at siga sprota orðið, tí eg kendi tað ikki, men tað er altso húðarposin uttan um eistuni. Um henda góða pung verður mikið røtt, m.a. verða gamlamannaheinginossur hongd út (!) og hildin at vera andstyggilig. Aja, ikki veit eg, men fyrr ella seinni rakar hon okkum øll, tyngdarlógin. Yrkjaraegið hevur kvinnutekki, skilst, men hinvegin eru kvinnulýsingarnar ikki so beinleiðis seksuellar sum tær hava verið áður. Vinkulin er kanska meira kerligur og afturlítandi – yvirhøvur sýnist yrkjaraegið minni bombastiskt, meira sjálvkritiskt og eyðmjúkt enn áður. – Hetta fær meg at hugsa um eina samrøðu við danska rithøvundin Suzanne Brøgger á DR2 nú eitt kvøldið, tá tann 73 ára gamla femme fatale-frúgvin varð spurd um hon enn helt fast í sínum sjokerandi og djarva uppáhaldið frá reyðsokkatíðini, at hjúnarlagið er einasta slag av lóggildari kannibalismu í samfelagnum. – Í nøkur sekund segði hon ikki eitt orð, men hugdi niður og eg hugsaði: Åh nei, skulu vit nú uppliva eina av hesum óvirðiligu apologiunum frá fólkum, sum einaferð inniliga hava trúð uppá okkurt, tey ikki ordiliga trúgva longur. Men so hugdi hon upp við sínum døkku, glitrandi eygum, og segði avgjørd Ja! Og legði brosandi aftrat: Men det er dejligt at blive spist! Jóanes Nielsen hevur heldur ongar trupulleikar at halda fast í gomlum hugsjónum, sigur eitt nú sína vitan koma frá einum vikuligum skamti av norska arbeiðarablaðnum, Klassekampen, sum hann hevur fingið sendandi frá einum vinmanni síðani 2008.
Tá yrkingin blóðsorast
Yrkingarnar snúgva seg um at yrkja og at liva, og hugburðurin er eksistentiellur, bæði tá tað snýr seg um ein lítlan norskan fugl, ið finnur sín bana í Norðdepli, um vaksandi einsemi ella tey mongu bíðirúmini, har bíðað verður eftir nýggjum gøgnum, smákøkum ella bara eftir deyðanum. Yrkingin um teir smørelskandi brøðurnar Price er herliga sarkastisk og fær eina heldur óvæntaða vend, tá hon innihaldsliga broytist frá at snúgva seg um fínari matgerð til at handla um proletariska egpersónin og ein poetikk. Ein yrking skal eftir øllum at døma vera ekkaleys og nóg djørv til at stoyta seg út av fjallinum, tí hon má hava álit á teir poetisku einglarnar. Tá tað so onkuntíð hendir, at einglarnir ikki møta upp, verður yrkingin blóðsorað og má taka nakrar magnyl, meðan brøðurnir Price smakka til ta kongaligu sósina.
Luther og Melanchton
Jóanes Nielsen hevur poetiska einglavernd. Hann er ein framúrskarandi yrkjari. Hansara bestu yrkingar eru sum elasmáar, tættar skaldsøgur, har lesarin fær eina hóming av eini heilari søgugongd, stórum hugsanum og heilum øldum alt í meðan persónarnir verða merkiliga presentir og til staðar beint her og nú.
Hetta er t.d. galdandi fyri yrkingina har eitt streymslit elvir til eina forkunnuga vitjan, tá teir báðir lagsbrøðurnir og reformatorisku høvuðspersónarnir, Luther og Melanchton koma á gátt. Og her er fleiri tílíkar luftigar perlur í savninum, t.d. Minni á síðu 8-9 og Innast inni standa vit altíð við eina lending og bíða s.30-32, Triðja bíðirúm á síðu 38 og Mín kæra lampa á síðu 58, ið allar orða lívsins treytir og samanhang. Helviti er á jørðini og Gud er ikki til, men kortini fær Hann eina bøn, tí: “Harri/ vit sum hava avtikið helvitið hinumegin deyðan/ megna ikki at fyribyrgja helviti hesumegin deyðan/ hyklaranna og lygnaranna helviti/ helviti millum stættir og tjóðir/ åh! gev mær aftur tað gamla helvitið/ tað klæðir okkum betur// Dagarnir gerast støðugt steinutari/ vági mær so dánt at siga tað/ men lat meg vera eina urt millum klípini/ er tað ov nógv at krevja/ so bara eitt góðsligt orð sum kvinkar upp eina hurð./ Tak frá mær tað sum eg havi eftir av tonnum/ loys av fingrinum neglirnar/ eg taki til takkar við snøgt sagt øllum/ bara ikki deyðanum....” (Ákallan s.33-36).
Allarbest dámar mær henda yrkjaran, tá hann er mest einfaldur og lítillátin, tá fær hann ómetaliga nógv burturúr eitt nú minnum frá barndóminum. Her er ein lítil fitt søga, hvørs einfalda staðfesting at enda gevur lesaranum ein frammaná.
Innast inni standa vit altíð við eina lending og bíða
Ein summardag fyrst í trýssunum
stóð eg einsamallur á lendingini í Skálavík
hevði mítt lítla kuffert í hondini
og sá Smiril hvørva suður um Skálhøvda.
Báturin sum hevði flutt vørur og ferðafólk í land lá
longu fyri teymi
føldi meg vera í dýrastu neyð
tí eg kendi ongan og heldur ongin tók ímóti mær.
Ta løtuna hevði eg loymt at pabba átti vinfólk í Skálavík
at hann hevði ringt til sjaførin á postbilinum og biðið hann
havt eyguni eftir mær.
Tí lætnaði tað fyri brósti tá ein maður sum kallaði seg Valdemar kom
til mín og spurdi hvør ið átti meg.
Eg svaraði at Svend og Marjun áttu meg
og at eg skuldi til Skopunar at vitja mammubeiggjan Ásbjørn.
Hann smíltist
kallaði meg vinurin
og saman við postsekkinum og nøkrum vørum
koyrdi hann meg til Skopunar í sínum gula Bedfordi.
Tilburðurin rann fram fyri meg ein dagin eg skuldi
heinta abbasonin.
Eg var ov seinur
fann hann einsamallan í skúlagarðinum
og ampin í hansara eygum var ikki ólíkur tí ampanum eg á
sinni kendi suðuri á lendingini í Skálavík.
Eg royndi at ugga hann
segði at í veruleikanum er mann ongantíð púra gloymdur
at tað altíð finst onkur Valdemar sum spyr hvør ein er og
hvagar leiðin gongur.
Abbasonurin svaraði at hann kendi ongan Valdemar
og eg segði at Valdemar var ein eingil
og tann dagin vit doyggja
heintar hann okkum í einum gulum bili
og vit koyra avstað ti onkra bygd í Himmiríki
ikki ólík Skálavík ella Skopun.
Ivist í um abbasonurin trúði míni einglasøgu
helst er rættari at siga
at hann hesa løtuna í skúlagarðinum lærdi nakað grundleggjandi
um menniskjans kor:
at vit innast inni
altíð
standa aleina við eina lending og bíða.
Triðja bíðirúm
Kleyv mær góman av eini smákaku
gangi við innfalnari yvirvørr
beri brá av tí eg skjótt verði:
kistubúgvi.
Fyrr í vikuni læt eg meg krossfesta á Vaglinum
annan dagin gjørdist eg pápi
og síðani komu einar tjúgu bøkur
hvør við sínum egna anga.
Hugsi gjøgnum støvið av brádliga svunnum døgum
látist ikki at síggja klokkuna ella hvará árinum eg eri staddur.
Vit eru á flogi í rúminum saman við ókendum skepnum
á einum garðspjaði
situr ein nøgdur drongur við eini smákaku í hondini.


text:
11. Des 2017
Kommunurnar hava í dag gjørt av at steingja barnagarðar, vøggustovur og frítíðarskúlar hósdagin. Hetta er orsaka av verkfalinnum, sum Pedagogfelagið hevur boðað frá at byrja í morgin klokkan 7.Tað skrivar Kringvarpið á heimasíðuni.Umleið 160 limir í Føroya Pedagogfelag fara í verkfall í morgin. Talan...
24. Nov 2017
Ymiskt er hvat vit vaksnu siga um kavan. Men eitt er so heilt sikkurt, at børnini eru samd um at kavin er fantastiskur :) ...
17. Nov 2017
Jólahald verður leygardagin 2. des frá kl. 14.00 - 15.30.Á skránni:Lucia, sum Krabbarnir framføra.Børn og vaksin syngja og dansa um jólatræið.Síðani verður farið inn á stovurnar, til ein drekkamunn.Jólaleikurin verður framførdur fyri foreldrum hjá børnunum í 6 ára stovuni...
16. Nov 2017
LúsLús smittar illa og skal viðgerast beinanvegin. Tú kanst keypa ymiskt til viðgerð av lúsum á apoteki, ella tú kanst kemba við tættkambi.Barnið skal ikki á stovn, fyrr enn viðgerðin er byrjað.Foreldur hava ábyrgd av at kanna børn síni og tryggja sær, at tey...
26. Okt 2017
Børnini hildu tað var so stuttligt at síggja krabbar og fiskar :) ...
24. Okt 2017
Nýtt foreldraráð Limir:Súsanna Maria Hansen, umboð fyri Álvalund barnagarðHanna Vang, umboð fyri 6 ára stovunaJoan Mouritsen, umboð fyri Eikilund innaruElly K. Andersen, umboð fyri Eikilund uttaruHilmar Uni Anthoniussen, umboð fyri Vættralund innaruRuth Johannesen, umboð fyri Vættralund uttaruEndamál:Endamálið við foreldraráðnum er at...
10. Okt 2017
Fleirir myndir frá tema vikuni um vinir eru undir myndaskjáttur og so undir vinir :)Meira myndir koma seinni :) ...
29. Sep 2017
Góðu foreldurÍ komandi viku fer allur Lítliskógur at arbeiða við evninum "Vinir".Vit fara at vera upptikin, av hvat tað er, at vera góður vinur, um umsorgan, hjálpsemi, ymiskleikan og nógv annað.Fyrrapartar verða børnini býtt í bólkar eftir aldri,...


text:
Aalborg á Páskum 24 til 27 mars 2016
So bíða vit eftir flogfarinum til Billund
Ein sjálvsmynd í flogfarinum
Ein veðr og einki meira, lorta vansi tá man leigar bil niðri :o(
Heinta bilin í Billund
Ein splinturnýggjan Nissan Qashqai lux, einans koyrt 3 KM. Ikki so
galin, men okkara gamli Touran er also betri og nógv stabilari at koyra
So eru vit í Aalborg hjá Anju, Deboru og lítlu Gudrid
Debora fingið pakkað frá ommuni :o)
Ein føroysk barnabók var sjálvandi eisini har
Anja hevur stokt fleskasteik, uhhmmm lækkurt
So aftur at lesa, áðrenn songartíð
Langafríggjadagsmorgun og Debora og omman gera páskapynt
Síðani fara vit ein túr til Leos Legeland, tað elskar Debora. Her eru vit (
Anja ) í fer við at binda diddirnar fastar í bilin
Gudrid so fínari troyggju
Gudrid tímir slett ikki suttuna :)
Debora og Anja skreiða
Debora og omma gera bollar, Debora so røsk at hjálpa til
Meðan bollanir eru í ovninum, er tey farin at mála páskaregg
Debora dugir bara væl at teknað :o)
So eru bollanir bakaðir :o)
Sum tey eru fitt
Leygarmorgun og omma og Debora eru uttanfyri íbúðina, her er so stuttligt
Debora og Gudrid eru farnar at sova eina løtu, so vit bæði eru farin í
gongugøtuna eina løtu, her fáa vit okkum ein bita :o)
Vit eru farin at leita eftir einari brekku at rulla páskaregg, brekku hanga
líkasum ikki á trøðunum her í Danmark, men her er ein :o)
Debora kastar, riggar bara fínt
Debora rullar páskaregg
Debora ger ein eingil, he he.
Ein túr í Bilka má man, ella hevur man ikki verði í Danmark
Debora hjálpir ommu at vaska upp
Vit tímdu ikki at gera døgurða í kvøld, so vit hava bestilt pizza heim :o)
Fitta Gudrid :o)
Debora er so góð við lítla systir
Annar Páskadagur og vit fara heim til Føroyar um eina løtu
Avlever bilin hjá Avis
Lufthavnin í Billund
Ein deiligur túr ........ :O)


text:
Volvo Kring Føroyar 2015 - Sannførandi sigur til Torkil Veyhe
Her brúka vit somu yvirskrift sum vit hava brúkt til aðra grein. Søgan endurtók seg ígjár tá seinasta og 5. etapa bleiv súkklað á Streymoynni. Torkil vann aftur ein sannførandi sigur.
Hetta var 5. etapan og fjórði sigur til Torkil Veyhe, sum koyrur í bestu deilsini í Danmark, í A bólkinum. Torkil var favorittur at vinna kappingina, men vónir vóru til unga íslendingin Emil Tumi Víglundsson, at hann kundi geva Torkil harða kapping.
Emil hevur seinastu tíðina búð í Hollandi og har súkklað burturav. Men hann rakti ikki formin, og burtursæð frá á 5. etapu var tað ikki hann, ið lá í fremra enda av feltinum.
Mesta venjingin hjá Guðmundur Joensen hevur verið málrættað triathlon venjing. Formurin er góður, men eisini hann mátti seta seg niður aftur, tá Torkil reistist á súkkluni, og setti ferð á súkkluna niðan á skørð og niðan á Oyggjarvegin. Ikki tí, á Kongaetapuni var Guðmundur tann seinasti sum varð noyddur at sleppa Torkili, og tað var ikki fyrr enn at seinastu kilometrarnir skuldu koyrast, og leiðin gekk niðan á Oyggjarvegin, at Torkil slapp frá Guðmundi.
Dávur Magnussen hevði eina góða Kring Føroyar kapping í ár. Í fjør gjøgnumførdi hann ikki allar etapurnar, og í ár hevði hann trupulleikar í Kongaetapuni, men hann tók dystin upp á Sandi og tók øll á bóli tá hann gjørdist nummar tvey í 18 km langa einkultstartinum á Sandoynni, og endaði frammanfyri bæði Guðmundur Joensen og Jóanis Albert Nielsen, ið báðir eru stinnir í hesari súkklugrein.
Umframt at Dávur vann fjallatroyggjuna, so vann hann eisini drúgva og harða teinin á Suðuroynni, tá koyrt bleiv av Tvøroyri til Fámjin, um Hovsegg, um Hestin og allan vegin aftur til Tvøroyri.
Í 5. etapu bleiv tað til enn eitt 2. pláss. Kappast bleiv á teininum millum Akranesgøtu í Havn og Gomlurætt. Tvey umfør skuldu koyrast. Eftir tað skuldu súkklarar koyra fimm umfør á økinum kring Tekniska Skúla í Havn, har málið var uttanfyri bilasøluna hjá Wenzel.
Torkil setti ferð á fyrstu ferð leiðin gekk um Velbastaðháls. Bara Dávur Magnussen megnaði at koma í útbrot saman við Torkil. Vent bleiv niðri á keiini í Gomlurætt. Niðan úr Gomlurætt setti Torkil aftur ferð á, og nú var ov mikið hjá Dávur. Heldur ikki hann megnaði at halda tritt við Torkil. Torkil økti og økti aftur til feltið, og tað bleiv tí aftur til ein tryggan sigur til Torkil.
Tað kundi blivið spenanndi um menn í feltinum høvdu viljað arbeitt saman um at koyra Torkil inn aftur. - Ein stóran part av teininum arbeiddu vit væl saman. Ikki allir. Nakrir spardu seg heldur og hugsaðu um eitt pláss á sigurspallinum, heldur enn aftur at fáa spenning í kappingina. Hetta er ikki óvanligt í súkkling, og tá menn í feltinum ikki vilja arbeiða saman, ja so økist munurin frá fremsta súkklara til feltið alt meir og meir. Hetta er taktikkur. Onkuntíð riggar, onkuntíð ikki, segði ein troyttur og frustreraður, men vælnøgdur Gunnar Dahl-Olsen, eftir kappingina.
Tað bleiv tí til ein endaspurt millum Dávur Magnussen, Gunnar Dahl-Olsen, Guðmundur Joensen, Bjarke Vodde Nielsen og Emil Tumi Víglundsson. Emil opnaði fyrst, men Dávur hevði besta endaspurtin og gjørdist næstur um málstrikuna. Triðjur gjørdist Gunnar Dahl-Olsen.
Kappingina um at vinna motiónsbólkin vann Sverri. Sverri vann allar 5 etapurnar og vann samlað kappingina við 43 minuttir. Næstur honum gjørdist Jan Hjaltalin.
Hjá mansunglingum vann íslendingurin Sæmundur Guðmundsson. Hjá kvinnuunglingum vann Kristín Edda Sveinsdóttir. Ísland var væl umboðað í Volvo Kring Føroyar 2015, og umframt Sæmundur og Kristín, so komu átta aðrir íslendskir súkklar til kappingina.
Øll úrslit frá Volvo Kring Føroyar 2015 síggjast her:
http://www.tsf.fo/news-volvo+kring+foroyar+2015+samlada+urslitid.htm


text:
Eg havi stóra virðing fyri Heina í Skorini, hann er ein skilamaður, men tá eg las greinina Tunnilsmyrkur, tingið og tapandi tjóðin, mátti eg ásanna orðini, sum mín gamli verfaðir plagdi at hava fyri munni: ikki alt vit situr í einum høvdi. Eg kom eisini at hugsa um gomlu søguna um tann deyva mannin, sum ikki vildi latast at vera deyvur:
Der var engang en færgemand som var meget tunghør. En dag var han kravlet op i et træ uden for sit hus og skulle hugge en gren af.
Da ser han et stykke borte to mænd komme ned mod færgestedet. Nu var det sådan at han ikke brød sig om at fremmede skulle lægge mærke til at han var døv.
Derfor tænkte han ved sig selv: egentlig kan jeg jo nok vide, hvad de vil sige når de kommer herhen. Først vil de spørge mig, hvad det skal bruges til som jeg her hugger. Så svarer jeg: økseskaft. Så spørger de nok, hvor langt et stykke gren jeg skal bruge. Dertil svarer jeg: op til denne her knast. Derefter kommer de nok frem med deres ærinde og beder om at måtte låne min båd for at ro over vandet så de slipper for den lange omvej. Til det svarer jeg: hun er læk. Når de ikke kan få båden vil de sikkert låne mine heste og så svarer jeg: de er med føl begge to. Når de altså heller ikke kan få dem, så vil de nok spørge om hvor vejen går ind til byen. Dertil svarer jeg: oppe mellem de to piletræer.
Nu var de to mænd et par unge karle der havde hørt at færgemanden havde sådan et par kønne døtre, og det var dem de var kommet for at besøge.
»Goddag mand« sagde de.
»Økseskaft« sagde manden.
»Gid det sad i din hals« sagde den ene af karlene.
»Op til denne her knast« svarede manden.
»Er din kone hjemme?« spurgte den anden.
»Nej, hun er læk« sagde manden.
»Hvordan har dine døtre det?« råbte de så.
»De er med føl begge to« svarede manden.
»Åh gid du var hængt« råbte de to karle.
»Oppe mellem de to piletræer« sagde færgemanden og pegede.
Og så gav han sig igen til at hugge løs.
Hugsanin um ferjumannin komst sjálvandi av, at meðan øll onnur eru um at sálast av vantandi demokratifatan, loynidómum í politisku skipanini og einari ørari ætalan um at byggja ein tunnil millum sunnara part av Eysturoynni og Havnina, so er Heini í Skorini um somu tíð bangin fyri sandoyartunlinum.
Eg veit ikki, um Heini í Skorini veruliga heldur, at sandoyartunnilin fer at verða bygdur. Eg vænti tað ikki; politiska og fólksliga rákið er so staðiliga ímóti ætlanini. Hetta at ein stór oyggj í Føroyum er um at avtoftast er fullkomiliga líkagyldugt fyri føroyingar. Tí sambært Heina í Skorini snýr málið seg um, hvørt Gerhard kann koyra beinleiðis til arbeiðis! Og at ein sandoyrartunnil kanska hevði verið ein fongur eisini fyri meginøkið, er als ikki nakað, kalkulerað verður við. Nei, tað er bara at flyta allar sandingar norður í meginøkið, so er trupulleikin loystur.
Lat meg skunda mær at siga, at eg eri heilt og aldeilis ímóti at ræna stovnsfæið í fyrrverandi landsbankanum, men aftur hetta er eitt rák, sum passar so ógemeina væl til hetta vaksandi høgrarákið, vit hava í Føroyum, eitt høgrarák sum er samanblandað við fullkomiligari ignoransu. Einum IQ við minus 75. Um Heini í Skorini heldur, at tær 150 milliónirnar verða latnar, tí politikarar vilja byggja ein sandoyartunnil, so er hann naivari, enn eg helt. Tí sjálvandi er tað eitt halt kjaft bomm til tingmenninar úr Sandoynni, akkurát sum ítróttarhøllin var tað á sinni, og tað ger ikki sandoyartingmenn ella sandingar til verri fólk enn onnur, men tað sigur ómetaliga nógv um okkara politikarar! Ikki eiti á dýrtkeypt halt kjaft bomm!
Eg spyrji meg sjálva: hví spyr ongin journalistur okkara fíggjarmálaráðharra um hesi viðurskiftini? Er hann friðaður í klassa A, ella er hann farin undir heilt? The answer is blowin´in the wind …
Og hví er tað í lagi, at Búskaparráðið als ikki hevur viðgjørt leistin, sum eysturoyartunnilin skal byggjast eftir. Hetta er okkara Búskaparráð, for f….!
Við undiryvirskriftini Útjaðarin vinnur – tjóðin tapur, sigur Heini í Skorini:
“Tað snýr seg ikki um at bjarga einari oyggj við gott 1200 fólkum. Tað snýr seg um at bjarga einum landi.“ Burtursæð frá at eg eri púra samd við Heina í hesum setninginum, bara ikki í premissunum, so má eg konstatera: at argumentatiónin hjá Heina er: sum ferjumaðurin svarar í søgnini: Nej, hun er læk.


text:
Tølini fyri lønargjaldingarnar fyri november mánaða eru nú tøk í Hagtalsgrunninum.
Í november vóru lønargjaldingarnar, árstíðarjavnað, 753 milliónir, ein 4% øking í mun til sama mánaða í fjør.
Í oktober mánaða vóru lønargjaldingarnar 764 milliónir, sum er tað mesta útgoldið er, ein einstaka mánaða, í ár.
Gongdin í trendinum í mánaðurligu lønargjaldingunum er tó framvegis fyri uppgangandi.
(trýst á myndina, so hon gerst størri)
Dagførd og útgreinað hagtøl um lønargjaldingarnar eru at finna í hagtalsgrunninum her.
Stutt um árstíðarjavning og trend
Árstíðarjavnað tøl eru reinsað fyri árstíðaravvik, sum t.d. afturvendandi sveiggið í virkseminum millum vár og summar, heyst og vetur. Hetta merkir, at til ber at hyggja eftir gongdini mánað fyri mánað, uttan at samanberingin verður órógvað av regluligum sveiggjum millum árstíðirnar.
Í trendinum er harumframt lagt upp fyri øðrum óreglusemi í mánaðarligu tølunum, og tá sæst tann undirliggjandi langtíðargongdin í lønunum.


text:
Í september vóru 26.251 løntakarar, árstíðarjavnað, og talið av løntakarum setur soleiðis framvegis nýggj met.
Gongdin í trendinum (t.v.s. rákið í langtíðargongdini) vísir, at ein vøkstur í talinum av løntakarum stendur við. Gongdin hevur verið støðug síðan byrjanina av 2014.
(trýst á myndina, so hon gerst størri)
Sí fleiri tøl í hagtalsgrunninum.
Stutt um árstíðarjavning og trendin
Árstíðarjavnað tøl eru reinsað fyri árstíðaravvik, sum t.d. afturvendandi sveiggið í virkseminum millum vár og summar, heyst og vetur. Hetta merkir, at til ber at hyggja eftir gongdini mánað fyri mánað, uttan at samanberingin verður órógvað av regluligum sveiggjum millum árstíðirnar.
Í trendinum er harumframt lagt upp fyri øðrum óreglusemi í mánaðarligu tølunum, og tá sæst tann undirliggjandi langtíðargongdin í løntakarunum.
Til ber at lesa meira um árstíðarjavning her.


text:
Í kvøld kl. 18 verður Runutusk fyri einstaklingar. Rutan varð roynd fyrstu fer í gjár, tá fyritøkur tuskaðu gjøgnum rununa. Tiltakið eydnaðist sera væl, og tí er stórur spenningur um, hvussu tað fer at hepnast í dag. Ein munur er at í gjár kappaðust lið à 3 fólk, meðan tað í dag verður kappast sum einstaklingar – øll ímóti øllum. Av tí at fyrispurningar komu í samband við kappingina fyri fyritøkur um at sleppa at luttaka í dag, hava fyrireikarnir valt at lata tilmeldingina upp aftur inntil nú kl. 12. So um nakar hevur hug at melda til, so er tað at bera skjótt at, og melda til beinavegin. Kenna tit onkran, ið kundi trongt til eitt ordans runutusk, so er at heita á viðkomandi um at melda til. Tilmelding fer fram her: Runutusk fyri einstaklingar
Tú ert her: Forsíða » Høvuðstíðindi » Runutusk fyri einstaklingar


text:
Vestara bryggja er og skal vera miðdepil fyri tænastur til sjóvinnuna
Tað virksemi, ið kemur inn í tómu bygningarnar á økinum, skal sampakka við og kunna liva lið um lið við verandi virksemi.
Ein gamal havnarmaður, sum eigur nógv sporini niðri á Vestaru Bryggju, plagdi at siga, at Havnin var blivin teir beru blomsturkassar. Men blomsturkassarnir følna í mun til hugskotið, ið var frammi herfyri um at gera hotell, vatnland og rusjibanar í gomlu Saltsøluni og Bacalao! Í sjálvum hjartanum á tí økinum, har stórur partur av øllum virksemi knýtt at sjónum í Havn fer fram:
Skip landa, taka útgerð og trol, proviantera, bunkra olju/vatn, gera manningarskifti, verða umvæld, fara á beding, umframt egning og alivirksemi. Bryggjukanturin er lívsæðrin hjá vinnuni.
Tað er hørð kapping um hvat av teimum dýru, tómu húsakeypunum er størsta skandalan hjá sitandi býráðsmeiriluta. Men frammaliga í kappingini man vera 100milliónirs glashúsið á Vestaru Bryggju, sum enn stendur tómt, tí tað ikki hevur eydnast at finna leigarar.
Upprunaliga ætlanin um Sjóvinnuhús, ið hýsti fyritøkum, ið veita maritimar tænastur, var frálíkt. Men tað hevur ikki eydnast og í desperatión fyri at bjarga projektinum eru uppskotini til hvat húsið skal brúkast til blivin alt meira fantastisk. Eitt tað síðsta var hotell og baðiland!
Hóast tað var um reppið, so hava vit tíbetur ikki gjørt sama mistak sum summir aðrir býir uttanlands, har sjóvinnu virksemi má víkja fyri hotellum, caféum og íbúðum á bryggjukantinum. Í Havn gleðast fólk um lívið og virksemið, sum skipasmiðjan og hinar fyritøkurnar á Vestaru Bryggju geva býnum og tú sært javnt og samt ferðafólk standa hugtikin og eygleiða arbeiðið á plássinum.
Fyri Tjóðveldi hevur tað avgerandi týdning, at Vestara Bryggja framhaldandi verður halgað til virksemi, ið er tengt sjónum. Á bryggjuni er eitt ýðjandi lív alt samdøgrið, har starvast eini 2-300 fólk, og umleið 50 nýggj arbeiðspláss eru komin seinastu árini. 444 skip løgdu at bryggju í 2015 og fyritøkurnar umseta fyri 7-800 mió kr.
Tí er hevur tað stóran týdning, at tað virksemi, ið kemur inn í tómu bygningarnar á økinum, sampakkar við og kann liva lið um lið við verandi virksemi.
Gunvør Balle, býráðsvalevni


text:
Søga 84: Ein eingil vitjar Mariu
HENDA vakra unga kvinnan er Maria. Hon er av ísraelsfólki og býr í býnum Nazaret. Gud veit at hon er góð og gudsóttandi. Tí hevur hann sent eingil sín Gabriel við boðum til hennara. Veitst tú hvat Gabriel skal siga við Mariu? Nú skalt tú hoyra.
’Eg heilsi tær, tú sum hevur fingið stóra vælvild,’ sigur Gabriel við hana. ’Jehova er við tær.’ Maria kennir ikki tann ið vitjar hana. Hon hevur aldri sæð hann fyrr. Hon verður órólig, tí hon veit ikki hvat hann meinar við. Men Gabriel sissar hana alt fyri eitt.
’Ver ikki bangin, Maria,’ sigur hann. ’Jehova er góður við teg. Tí vil hann brúka teg til nakað undursamt. Tú skalt skjótt verða við barn og eiga son. Og tú skalt kalla hann Jesus.’
Gabriel sigur víðari: ’Hann skal verða stórur og kallast sonur Guds hins allarhægsta. Jehova skal gera hann til kong, eins og Dávid. Men Jesus skal verða kongur allar ævir, og harradømi hansara fær ongan enda!’
’Hvussu skal tað bera til?’ sigur Maria undrandi við Gabriel. ’Eg eri ikki gift og havi ikki livað saman við nøkrum manni. Hvussu kann eg tá eiga eitt barn?’
’Guds kraft skal koma yvir teg,’ svarar Gabriel. ’Tí skal barnið kallast sonur Guds.’ Síðan sigur hann við Mariu: ’Minst til skyldkonu tína Elisabet. Fólk søgdu hon var ov gomul at eiga børn. Men nú fær hon skjótt ein son. Tú skilur at einki er ómøguligt hjá Gudi.’
Nú svarar Maria: ’Eg eri tænastukvinna Jehova. Lat tað verða sum tú hevur sagt.’ So fer eingilin frá henni.
Maria skundar sær at vitja Elisabet. Tá Elisabet hoyrir málið í Mariu, hoppar barnið innan í henni av gleði. Elisabet verður fylt við Guds anda, og hon sigur við Mariu: ’Millum kvinnur ert tú serliga vælsignað.’ Maria verður verandi hjá Elisabet í tríggjar mánaðir, síðan fer hon heim til Nazaret.
Maria skal giftast við einum manni ið eitur Jósef. Men tá Jósef frættir at Maria skal hava eitt barn, heldur hann ikki at hann eigur at gifta seg við henni. Tá sigur eingil Guds við hann: ’Ver ikki bangin fyri at gifta teg við Mariu. Tað er Gud ið hevur givið henni ein son.’ Maria og Jósef giftast, og tey bíða nú eftir at Jesus skal verða føddur.
Lukas 1:26-56; Matteus 1:18-25.


text:
Í Havn er ivaveður í morgun og spurningurin er, hvar ælabogin endar fyri fyrsta mai. Men úti á Skúlanum á Argjahamri hava tey frá morgunstundini lært seg at stýra veðrinum, og lata tað regna úr lógvanum og niður í sandkassan, har næmingarnir sjálvir sleppa at skapa lendið frá havbotninum og upp á hægstu tindar.
Hans Fróði Jensen, lærari í Skúlanum á Argjahamri, hevur skapt ein livandi sandkassa. Grevur tú, ella gert broytingar í sandmongdini, so broytist myndin samsvarandi. Fjarstøðan millum eitt serligt kamera yvir sandkassanum og mongdina av sandi í kassanum verður tikin og viðgjørd í eini teldu. Síðan kastar ljóskanónin myndina aftur á sandmongdina, sum eina topografiska mynd. Genialt funnið uppá.
Skúlabørnini eru ógvuliga spent at sleppa at definera lendið í sandkassanum og regnið úr luftlógvanum og síggja rúmið taka skap og vatnið renna, har tað finnur veg. Ein avanseraður lærdómur, sum lærarar í landafrøði ivaleyst dragast við, tá teir skulu siga børnunum, at ein sløtt pappírssíða í atlassinum í veruleikanum umboðar eina rúmd, sum antin er á botni ella landi.
Hetta er ein hugvekjandi nýggjur skúli, sum er skipaður og bygdur annarleiðs enn allir teir skúlar eg áður havi sæð. Næmingarnir trívast væl og vinka, tá eg komi framvið.
Í lívfrøðihølinum er terrarium, ein glaskassi til skriðdýr, sum orðabókin sigur. Her eru tvær oydlur við skeggi. Her sæst onnur oydlan.
Og so bjóða Marjun Holm, skúlastjóri, og Símun Abrahamsen, varaskúlastjóri, kaffi í rúmligu og listprýddu høllini, har framløgan var.
Astri Luhin hevur listprýtt skúlan, sum syngur av einum heilt serligum betong-estetikki hjá MAP arkitektum, sum í dispositión er ógvuliga dámligur, serliga við fría útsýninum yvir Havnina og inn í laksa- og oljuhavn Føroya í Eysturoynni, har tindarnir í dag eru kavaklæddir heilt oman til sævarmálan fyri altjóða arbeiðaradagin.
Á arbeiðplássinum er starvsfólkafundur, har millum annað Heini sigur dagsins gullkorn um læring við støði í kyni og nýggjari heilagransking, sum leggur upp til fjølbroytta undirvising, at raka ymiskleikan í landsins skúlastovum. Gott!
Og so er hondborið bræv við áklistraðum frímerki í postkassanum. Deiliga analogt í einum digitalum heimi. Hondskrivaða brævið er frá Kristiani Holbæk við nýggju fløguni hjá Froðbiar Sóknar Bluesorkestri í, har hann syngur og spælir munnhørpu, og hevur skrivað titulsangin: 'If the river was whiskey, I would be a diving duck/If the ocean was wine, I would swim all day'. Nú er at stappa føroyskan góðveðursblues beint í spælaran í gamla bilinum, sum eisini kann spæla fornisk kasettubond. Tað er ljóð fyri søgn.
All onboard. Nú liggur leiðin til Klaksvíkar í 2 x 50 ára føðingardag við hesum bláa bordingpassi, sum førir okkum beint inn í ein heimaspunnan fyrsta mai.
- Til lukku tit bæði, Marjun og Palli, við ynskjum um góða felags føðingardagsveitslu á Spinnarínum í kvøld, góðan dýran biðidag og góðan reyðan fyrsta mai í morgin - og gott vikuskifti fyri rest, tí hiðani er útsýnið gott og blátt!


text:
Ormurin Langi 2015. Aftast f.v.: Bárður Skorheim Guttesen, Fríði Atlason, Teitur V. Guttesen, Rúni Mohr Jónsson, Henningur-Einar Juul, Hálvdan Brink Dalsgaard, Rói Agnarsson. Fremst f.v.: Rúni Jacobsen, Anja Thomsen, Ellindur Gaard Magnussen, Jákup Símun Fríðheim Jacobsen.
Old boys 2013. Bakborð: Dánjal Joensen, Sjúrður Gullbein, ??, Geir Eyðunsson Á Lofti, Rúni Joensen. Stýriborð: Hjalti Gunnarstein, Vinjard Guttesen, Heri Joensen, Heri Thomsen, Robert Thomassen. Róðursmaður: Árni Silvurstein.
Ormurin Langi 2009.
Ormurin Langi 2008.


text:
Triðja ársfjórðing vóru brúkaraprísirnir 0,8 prosent hægri enn sama ársfjórðing í fjør. Hetta er nakað minni enn annan ársfjórðing, tá árligi prísvøksturin var 1,3 prosent, upplýsir Hagstova Føroya.
Seinasta árið eru prísirnir farnir upp í øllum høvuðsbólkum uttan í bólkunum klædnavørur og fótbúnaður, og innbúgv, húsbúnaður o.l. Mesti prísvøkstur hevur verið í bólkunum flutningur, 2,1 prosent, rúsdrekka og tubbak, 1,9 prosent og býli 1,8 prosent.
Matvøruprísirnir samanlagt hava staðið í stað seinasta árið. Mestu broytingarnar eru, at fiskur, oljur og fitievni og kaffi eru dýrkað, og frukt er vorðin bíligari.
Príslækkingin í nýtslubólkinum klædnavørur og fótbúnaður var 0,6 prosent og í bólkinum innbúgv, húsbúnaður o.l. 0,2 prosent.
Kelda: hagstova.fo


text:
Vit kenna Kristin sum framatrættaðan miðvallara sum kennir seg væl í miðjuni eins og úti í síðuni. Tað stutta av tí langa er helst, at Kristin kennur seg best á vøllinum og kann spæla har hann verður settur at spæla.
HB-fjepparar dáma væl 22 ára gamla miðvallaran og tað er helst tí, at Kristin altíð fer í gongd við uppgávuna við fullum hjarta og altíð gevur seg 100 prosent.
Vit kundu sagtans skriva fleiri síðu um Kristin, men tað stutta av tí langa er, at vit eru sera fegin um eitt ára avtaluna, og ynskja Kristin og okkum øllum hjartaliga til lukku.
Myndir: Finnbogi Arge


text:
Leysafæ
< Aftur
Leysafæ og myndir til sølu
Vegna Føroya Skiftirætt verða nøkur onnur prent og nakað av leysafæi við hesum lýst til sølu.
Áhugaði kunnu venda sær til sigrid@advokatvirkid.fo ella á telefon 31 21 71.
Lánútroknari
Tíðindi
RSS
18.01.2018
Reyngøta 14
Húsini verða víst fram týsdagin 23. januar millum kl. 12.00-13.00Vegna deyðsbúgv verður ognin matr.nr.
22.12.2017
Mjólkikvota og mjólkineyt til sølu
Mjólkikvotan og mjólkineytini hjá Oyrareingjargarði, umframt innbúgv til fjós, amboð o.a., verður hervið lýst
10.11.2017
Leysafæ og myndir til sølu
Vegna Føroya Skiftirætt verða nøkur onnur prent og nakað av leysafæi við hesum lýst til
Um ogn.fo
Ogn.fo er eitt samstarv millum advokatar í Føroyum, um ein felags portal, har advokatar lýsa ognir til sølu.